text:
13 июль 2015 йыл, 13:34
ӨФӨ, 2015 йыл, 13 июль. /«Башинформ» мәғлүмәт агентлығы, Ләйлә Аралбаева/. 14 июлдә «Китап» нәшриәте магазинында Рәсәйҙә һәм Башҡортостанда иғлан ителгән Әҙәбиәт йылы уңайынан «Изге ҡулдарҙан китап» акцияһында ҡатнашыусыларҙың сираттағы осрашыуы була. Эстафета Башҡортостандың Халыҡтар дуҫлығы йорто директоры Азат Ибраһимовҡа тапшырыла. Сара көндөҙгө сәғәт 2-лә башлана.
«Китап» нәшриәтенең эстафетаһы милли баҫмаларҙы пропагандалау, йәш быуынды тәрбиәләү һәм китап уҡыуға ҡыҙыҡһыныуҙы арттырыу маҡсатында уҙғарыла. Эстафетала ҡатнашыусылар нәшриәт магазинында китап һайлап алып, уларҙы ойошмаларға, күп балалы ғаиләләргә бүләк итә.
Акция 10 июндә старт алды. Уны Башҡортостандың Яҙыусылар союзы рәйесе Наил Ғәйетбаев башлап ебәрҙе. Сарала Өфө сәнғәт академияһы профессоры Таңсулпан Бабичева, Мәжит Ғафури исемендәге Мәҙәниәт фонды рәйесе Люция Камаева, популяр йырсы, музыкант Радик Динәхмәтов, республиканың һуҡырҙар өсөн махсус китапханаһы директоры урынбаҫары Олег Кушнерук һәм Башҡортостандың Милли симфоник оркестры етәксеһе Алексей Воронин ҡатнашты.


c: text/html

text:
13 май 2010 йыл, 15:51
автор: Сергей Захаров
Бөгөн Мәскәүҙә «Башкортостан Республикаһының электрон Хөкүмәте» проектын презентациялау үткәрелә. Был ваҡиға РФ Элемтә һәм киң коммуникациялар министрлығы, РФ Сәнәғәт һәм сауҙа министрлығы ярҙамында "ЭЛЕМТӘ-ЭКСПОКОММ-2010" халыҡ-ара телекоммуникацион ҡорамалдар, идара итеү системалары, мәғлүмәт технологиялары һәм элемтә хеҙмәтләндереүҙәре күргәҙмәһендә үтә.
Башҡортостан Республикаһы делегацияһын Хөкүмәт Премьер-министры Раил Сарбаев етәкләй. Уның составында беренсе вице-премьер, БР финанс министры Айрат Ғәскәров һәм республиканың мәғлүмәт технологиялары өлкәһендәге төп предприятиелары вәкилдәре.
Тәҡдим ителгән проект, күп эксперттарҙың фекеренсә, бик үҙенсәлекле – был федерация субъекты кимәлендә Рәсәйҙә беренсе юридик мөһим ведомство-ара документтар әйләнешенең тулы системаһы.

robotstxt: allowed

filter: keep


text:
04 октябрь 2013 йыл, 9:10
автор: «Башинформ»
2 октябрҙә Башҡортостан Президенты Рөстәм Хәмитов Парижда Рәсәй фән һәм мәҙәниәт үҙәгендә матбуғат конференцияһы үткәрҙе
Матбуғат конференцияһында республика башлығы сит ил журналистарына Башҡортостан, уның тарихы, халҡы, иҡтисади потенциалы, ауыл хужалығы, сәнәғәт, туризм, социаль өлкәнең үҫеше, ЮНЕСКО штаб-квартираһында республиканы презентациялауҙан үҙ тәьҫораттары, был халыҡ-ара ойошма етәкселеге менән осрашыуҙар тураһында һөйләне, шулай уҡ киң мәғлүмәт саралары вөкилдәренең һорауҙарына яуап бирҙе.
Матбуғат конференцияһы стенограммаһының тулы тексы БР Президентының рәсми сайтында урынлаштырылған.


text:
05 февраль 2014 йыл, 18:53
автор: Сергей Захаров
Башҡортостан Президенты бойороғо менән БР Хөкүмәтенә 7 мартҡа тиклем срокта 2013 йылдағы эшмәкәрлегенең һөҙөмтәһе тураһында отчет проектын ҡарауға тапшырырға ҡушылды.
Ул Башҡортостан Конституцияһының 87-се статьяһы 10-сы пунктын тормошҡа ашырыу маҡсатында башҡарыла, уға ярашлы Президент Мөрәжәғәтнамәһе менән Дәүләт Йыйылышына мөрәжәғәт итә, шулай уҡ парламентҡа Хөкүмәт эшмәкәрлегенең һөҙөмтәләре тураһында йыллыҡ отчет бирә, шул иҫәптән Башҡортостан Дәүләт Йыйылышы ҡуйған мәсьәләләр буйынса ла.
Бойороҡто үтәү буйынса контроль республика Президенты хакимиәтенә йөкмәтелде.


text:
15 ноябрь 2011 йыл, 12:45
автор: Ольга Мортазина
Мораҡ ауылында реконструкциянан һуң Күгәрсен район суды бинаһы асылды. Тантаналы сарала БР Юғары суды рәйесе Михаил Тарасенко хеҙмәттәштәрен ҡотлап, уларға уңышлы эшләүҙәрен теләне:
— Хәҙер Күгәрсен суды бинаһы район үҙәгенең биҙәге булыуҙан тыш, Рәсәйҙең суд системаһын билдәләүсе йортҡа ла әүереләсәк. Уңайлы шарттар булдырыу граждандар хоҡуҡтарын һәм законлы мәнфәғәттәрен һөҙөмтәлерәк яҡлауға булышлыҡ итә.
Төҙөүселәр үҙенең эшен ике айҙан да кәмерәк ваҡытта башҡарып сыҡҡан. Объектты реконструкциялауға федераль бюджет 12 миллион һум самаһы аҡса бүлгән. Хәҙер бина тейешле талаптарға яуап бирә, бында судьялар һәм аппарат хеҙмәткәрҙәре өсөн бөтә шарттар ҙа булдырылған.
— Күгәрсен район судының яңыртылған бинаһына газ, коммуникациялар үткәрелгән, үҙенең ҡаҙанлығы бар. Судьялар һәм хеҙмәткәрҙәр кабинеттары компьютерҙар һәм кәрәкле мебель менән йыһазландырылған. Судта психологик көсөргәнешлектән арыныу бүлмәһе лә бар. Килеүселәр өсөн ҡабул итеү бүлмәһе ойошторолған, — тип хәбәр итте Башҡортостандың Юғары судының матбуғат секретары Елена Макушина.


text:
Рәсәйҙең мөфтиҙәр шураһы хаж операторын һайланы
Ошо уңайҙан үткән осрашыуҙа Башҡортоста вәкилдәре лә ҡатнашты.Башҡортостандан быйыл хаж ҡылыусылар изге ерҙәргә «Өфө» халыҡ-ара аэропортынан осасаҡ. Мәккәгә хажға барыу исламдың бишенсе терәге һанала. Мөмкинлеге булған һәр мосолманға ғүмерендә бер генә мәртәбә булһа ла хаж ҡылыу фарыз. Ундай кешеләр «хажи» исемен йөрөтөргә хоҡуҡлы. Хаж тамамланғас, бөтә донъя мосолмандары Ҡорбан байрамын билдәләй. Быйыл Ураҙа байрамы 5 июль һәм Ҡорбан байрамы 12 сентябрь билдәләнә.


text:
Рәсәй һәм донъя хәбәрҙәре
Йемендың баш ҡалаһы Санала меңләгән кеше урамдарға сығып Сәғүд Ғәрәбстанын утҡа тотоуҙы туҡтатыуҙы талап иткән. Экс-президент Әли Абдулла Сәләх яҡлылар коалицияның Иран яҡлы хоуситтарға ҡаршы йүнәлтелгән хәрби компанияһына нәфрәт белдергән. Митингта Сәләх чығыш яһап һуғышыусы яҡтарҙы тыныслыҡ тураһында һөйләшеү башларға өндәгән.
Сүриәнең Хөкүмәт ғәскәрҙәре « Ислам дәүләте » террор төркөмсәһенән Пальмира ҡалаһын азат итте. Был ҡала мәҙәни мираҫ үҙәге генә түгел, илдеү уртаһындағы стратегик пункт булып та тора. Сүриә президенты Башар Асад Рәсәй президенты Владимир путинға шылтыратывп һәр яҡлап ярҙам күрһәткәне өсөн рәхмәт белдергән.
Пакистанда Лахор ҡалаһында террорсы үҙен-үҙе шартлатҡан. Кәм тигәндә 65 кеше һәләк булған, 280 кеше яраланған. Террор ғәмәле өсөн талибан хәрәкәте яуаплылыҡты үҙ өҫтөнә алмаған.
Донъя телеканалдарында Флайдубай авиакомпанияһының элекке пилоты менән интервью баҫылғас, раше тудей каналына төрлө авиакомпанияларҙа эшләүсе летчиктарҙан 25 хат килгән. Баҡтиһәң, былтыр Флайдубай пилоттары арыу тураһында 150 рапорт биргән. Әммә улар иғтибарһыҙ ҡалған.Һөҙөмтәлә Дондағы Ростовта авиаһәләкәттә 60-тан ашыу кешенең ғүмере өҙөлдө.


text:
Чечняла Башҡортостан йегеттәре яраланған
Чечняның Урус-Мартан районында махсус операциялар барышында Эске эштәр министрлығының Өфөләге "Булат" махсус тәғәйенләнешле отряды хеҙмәткәрҙәре йәрәхәтләнгән. Был турала Эске Эштәр министрлығының Башҡортостан буйынса идаралағының матбуғат хеҙмәтенән хәбәр итәләр.
Межгорьенан 25 йәшлек снайпер, Ауырғазы һәм Бишбүләк райондарынан саперҙар төрлө йәрәхәттәр ала. Улар госпиталдә, ғүмерҙәренә ҡурҡыныс янамай.
Сибайҙан өлкән сапер Филүс Ҡансурин ауыр яралана. Ул дауаханаға оҙатылған. Башҡортостан президенты уларҙың барыһына ла матди ярҙам күрһәтергә ҡушты. Әле Чечняла 200-ҙән ашыу Башҡортостандың Эске эштәр министрлығы хеҙмәткәре бар.
Межгорьенан 25 йәшлек снайпер, Ауырғазы һәм Бишбүләк райондарынан саперҙар төрлө йәрәхәттәр ала. Улар госпиталдә, ғүмерҙәренә ҡурҡыныс янамай.
Сибайҙан өлкән сапер Филүс Ҡансурин ауыр яралана. Ул дауаханаға оҙатылған. Башҡортостан президенты уларҙың барыһына ла матди ярҙам күрһәтергә ҡушты. Әле Чечняла 200-ҙән ашыу Башҡортостандың Эске эштәр министрлығы хеҙмәткәре бар.


text:
27 март 2015 йыл, 13:28
фото: Андрей Старостин
ӨФӨ, 2015 йыл, 27 март. /«Башинформ» мәғлүмәт агентлығы, Эльвира Латипова/. Башҡортостанда йылына 300 мең тонна металл етештереү ҡеүәтенә эйә булған ҡорос прокаты заводын төҙөү планлаштырыла. Был хаҡта Ҡытай Халыҡ Республикаһының Рәсәйҙәге илсеһе Ли Хуэй менән осрашыуҙа Башҡортостан Башлығы Рөстәм Хәмитов белдерҙе.
— Бөгөн «Ишембай ҡоросо» предприятиеһы менән Цяо-Лян ауыр сәнәғәттең проект институты араһындағы һөйләшеүҙәр тамамланды. Проекттың дөйөм хаҡы — 7 миллиард һум, шул иҫәптән 2 миллиард һум самаһы — Ҡытай Халыҡ Республикаһында ҡорамалдар һатып алыуға, — тине Рөстәм Хәмитов.
Республика Башлығы хәбәр итеүенсә, әлеге ваҡытта предприятиены проектлау бара, ә төҙөлөштөң 2015 йылдың аҙағында — 2016 йылдың баштарында башланыуы ихтимал.
Рөстәм Хәмитов һүҙҙәренсә, тиҙҙән төҙөләсәк ҡорос прокаты заводы — 2014 йылдың ноябрендә Цзянси провинцияһында һәм Чунцин ҡалаһында үткән Башҡортостан Республикаһы бизнесы көндәре һөҙөмтәләре буйынса булдырылған берлектәге проекттарҙың береһе.
Осрашыуҙың стенограммаһы Башҡортостан Башлығының рәсми сайтында бирелгән.


text:
17 сентябрь 2013 йыл, 12:03
автор: Эльвира Латипова
Ҡаҙағстан менән тауарҙар әйләнеше буйынса Башҡортостан Рәсәйҙең тәүге биш төбәге иҫәбенә инә. Дүшәмбе, 16 сентябрҙә, Астанала Рәсәйҙең Ҡаҙағстандағы сауҙа вәкиле Александр Яковлевтың Башҡортостан делегацияһы менән осрашыуында республика вәкиллегенең ике яҡлы хеҙмәттәшлекте киңәйтеүгә индергән өлөшө хаҡында әйтелде. Осрашыуҙа һүҙ республиканың иҡтисади презентацияһын үткәреүгә әҙерлек тураһында барҙы. Башҡортостан презентацияһы Астанала октябрҙә үтәсәк, тип хәбәр иттеләр «2015 йылда Өфө ҡалаһында ШОС һәм БРИКС сараларын үткәреү өсөн шарттар булдырыу буйынса проекттарға ярҙам итеү офис-төркөмө» автономиялы коммерцияға ҡарамаған ойошмаһының матбуғат хеҙмәтенән.
БР Хөкүмәте Премьер-министры урынбаҫары Салауат Сәғитов сауҙа вәкиленә презентацияға әҙерлек тураһында һөйләне һәм ике яҡлы осрашыуҙарҙа тикшереләсәк төп мәсьәләләрҙе билдәләне.
Александр Яковлев һүҙҙәренсә, октябрҙә үтәсәк презентация Ҡаҙағстан эшҡыуарҙарында ҙур ҡыҙыҡһыныу уята, уларҙың күптәре — Рәсәйҙең Ҡаҙағстандағы илселеге ҡарамағындағы Эшлекле совет ағзалары, «Рәсәй — Ҡаҙағстан» клубы составына инә.
БР Иҡтисади үҫеш министрлығы мәғлүмәттәренә ярашлы, Башҡортостан менән Ҡаҙағстан араһындағы тауарҙар әйләнеше күләме 2012 йылда 193,5 миллион АҠШ доллары тәшкил иткән, шул иҫәптән 192 миллион доллар – экспорт. 2013 йылдың тәүге ярты йыллығы йомғаҡтары буйынса үҙ-ара сауҙа итеү күләме 39,2 миллион доллар тәшкил иткән. Тышҡы сауҙа әйләнеше күләме буйынса Ҡаҙағстан Башҡортостандың партнер илдәре араһында 28 урында тора, уның өлөшө 0,6 процент тәшкил итә.


text:
13 февраль 2012 йыл, 12:23
автор: Әлим Фәйезов
Төркиәнең Анталия ҡалаһында «Халыҡ-ара эсемлектәр күргәҙмәһе» тамамланды, унда Башҡортостандың Төркиәлә кеүәҫ етештереүсе «Учалы-һөт» компанияһы ла ҡатнашты. Сараны асыу һәм ябыу тантаналарында Төркиәнең рәсми кешеләре һәм Рәсәйҙең Анталия ҡалаһындағы Генераль консулы Александр Толстопятенко ҡатнашты.
Төркиәләге КVAS сауҙа маркаһы етәксеһе Олег Глазунов күргәҙмәлә ҡатнашыусыларға, ҡунаҡтарға һәм халыҡ-ара эсемлектәр ойошмаһы эксперттарына «Учалы-һөт» етештергән икмәк кеүәҫе өлгөһөн тәҡдим итте, тип хәбәр итте «Башинформ» агентлығына Башҡортостандың Төркиәләге вәкиле Каншаубий Мизиев. Эсемлекте әҙерләү өсөн Учалынан махсус рәүештә сохарый һәм арыш ҡуры килтерелгән.
Күргәҙмәгә килеүселәр, ҡунаҡхана һәм сауҙа фирмалары етәкселәре араһында кеүәҫ ҙур ҡыҙыҡһыныу уятты. Учалы оҫталары әҙерләгән эсемлек, 20 илдән 105 компания продукцияһы араһында иң яҡшы продукттарҙың береһе булараҡ, дипломға һәм премияға лайыҡ булды.


text:
15 апрель 2013 йыл, 17:03
автор: Галина Бахшиева
Үткән ял көндәрендә Башҡортостанда ойошторолған тәүге өмәләрҙә ҡаты көнкүреш ҡалдыҡтары полигондарына 4,6 мең тоннанан ашыу сүп-сар сығарып түгелгән. Территорияларҙы санитар таҙартыу һәм төҙөкләндереү буйынса сараларҙа дөйөм алғанда 2,8 мең берәмек махсус техника файҙаланылған.
Республикала 13 апрелдә старт алған яҙғы өмәләрҙә 94 мең квадрат метр юл һәм өс мең погон метр тирәһе ҡойма һәм фасад ремонтланған.
— Тәүге экологик өмәләр йомғаҡтары буйынса, Башҡортостандың сүп-сарҙан таҙартылған һәм төҙөкләндерелгән территорияһы әлегә 10 процент тәшкил итә, — тип хәбәр итте БР Тәбиғәттән файҙаланыу һәм экология министрлығының матбуғат секретары Нина Никандрова.
Иҫегеҙгә төшөрәбеҙ, яҙғы өмәләр быйыл төбәктә 18 майға тиклем дауам итәсәк.


text:
24 октябрь
24 октябрь — григориан стиле буйынса йылдың 297-се көнө (кәбисә йылында 298-се). Йыл һуңына тиклем 68 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
- — БМО көнө.
- — Бөтә донъя үҫеш тураһында мәғлүмәт көнө.
- — Халыҡ-ара ҡағыҙ көнө.
Милли[үҙгәртергә | вики-тексты үҙгәртергә]
- Мысыр — Суэц еңеүе көнө.
- Замбия — Бойондороҡһоҙлоҡ көнө.
- Рәсәй — Махсус тәғәйенләнешле подразделениелар көнө.
Тарихи ваҡиғалар[үҙгәртергә | вики-тексты үҙгәртергә]
- 1648 — Вестфаль солохона ҡул ҡуйыу, 30 йыллыҡ һуғыштың тамамланыуы.
- 1857 — Кембриджды тамамлаусылар Шеффилдта донъялағы беренсе футбол командаһын булдыра.
- 1897 — Рәсәй Империяһында беренсе футбол матчы үткәрелә.
- 1909 — Француз механигы Ж. Легань «Вуазен» самолетында Рәсәйҙә тәүге тапҡыр күрһәтеү осошо башҡара, ул Гатчина хәрби яланында 10 метр бейеклектә 1,5 саҡрым самаһы осоп үтә.
- 1929 — Ҡара кесаҙна, Бөйөк депрессия башлана.
- 1939 — СССР Германияға нефть һәм иген һатыу тураһында килешеү төҙөй.
- 1941 — Бөйөк Ватан һуғышы барышында Харьковты немец ғәскәрҙәре баҫып ала.
- 1945 — Берләшкән Милләттәр Ойошмаһының уставы үҙ көсөнә инә. БМО халыҡ-ара хеҙмәттәшлек һәм күмәк именлекте үҫтереү аша тыныслыҡты һаҡларға теләгән 51 ил тарафынан нигеҙләнә. Әлеге көндә 192 ил БМО ағзаһы булып тора.
- 1964 — Төньяҡ Родезия бойондороҡһоҙлоҡ иғлан итә һәм атамаһын Замбия тип үҙгәртә.
Был көндө тыуғандар[үҙгәртергә | вики-тексты үҙгәртергә]
- 1804 — Вильгельм Вебер, нимес физигы.
- 1882 — Имре Кальман, венгр композиторы («Цирк принцессаһы»).
- 1886 — Григорий Орджоникидзе, инҡилапсы, күренекле совет дәүләт эшмәкәре.
- 1911 — Аркадий Исаакович Райкин, совет режиссёры.
- 1921 — Лев Гинзбург, урыҫ совет шағиры, нимес шиғриәте өлгөлөрен тәржемәләүсе.
- 1936 — Билл Уаймен (ысын исеме Уильям Джордж Перкс), «The Rolling Stones» инглиз рок-төркөмөнөң бас-гитарасыһы.
- 1946 — Риф Тойғонов, башҡорт шағиры һәм йәмәғәт эшмәкәре, Рәсәй Федерацияһының (2006) һәм Башҡортостан Республикаһының (1997) атҡаҙанған мәҙәниәт хеҙмәткәре.
- 1966 — Роман Аркадьевич Абрамович, Рәсәй эшҡыуары.
- 1985 — Уэйн Руни, инглиз футболсыһы.
Был көндө үлгәндәр[үҙгәртергә | вики-тексты үҙгәртергә]
- 1601 — Тихо Браге, дат астрономы.
- 1948 — Франц Легар, венгр композиторы.
- 1957 — Кристиан Диор, француз кейем модельеры.


text:
10 сентябрь 2015 йыл, 16:19
ӨФӨ, 2015 йыл, 10 сентябрь. /«Башинформ» мәғлүмәт агентлығы, Арина Рәхимҡолова/. Быйыл Башҡортостанда Республика көнө 25-се тапҡыр билдәләнәсәк. Ошо ваҡиғаға әҙерлек һәм уны уҙғарыу буйынса ойоштороу комитеты ултырышында Башҡортостан Дәүләт Йыйылышы Рәйесе Константин Толкачев билдәләүенсә, сара халыҡ байрамына әүерелә бара.
Мәҙәниәт министры Әминә Шафиҡова әйтеүенсә, республиканың барлыҡ муниципаль берәмектәрендә лә тантаналы саралар үткәреү ҡаралған. Төрлө ижади фестивалдәргә йомғаҡ яһаласаҡ, тематик флешмоб уҙғарыласаҡ. Республика музейҙарында Асыҡ ишектәр көнө ойошторола, теләгән һәр кем экспозициялар менән бушлай таныша ала. Китапханаларҙа лекциялар һәи шиғриәт кисәләре үткәреләсәк. Был көндәрҙә әҙәбиәт, сәнғәт һәм архитектура өлкәһендәге ҡаҙаныштар өсөн Шәйехзада Бабич исемендәге республика дәүләт йәштәр премияһын тапшырыу күҙаллана.
«Байрам концерты «Башҡортостан» дәүләт концерт залында буласаҡ. Унда Фәйзи Ғәскәров исемендәге халыҡ бейеүҙәре ансамбле, Милли симфоник оркестр, Халыҡ уйын ҡоралдары милли оркестры ҡатнаша. Беҙ суверенитеттың ғына түгел, Бөйөк Еңеүҙең дә юбилей датаһын иҫәпкә алырға тырышабыҙ. Саммиттарҙы уҙғарыу, Әҙәбиәт йылы кеүек ваҡиғалар ҙа сағылыш табасаҡ», — тип хәбәр итте Әминә Шафиҡова.
Республика көнөн байрам итеү уңайынан «Шәжәрә байрамы», Сергей Аксаков көндәре, «Башҡорт аты» фестивале ойошторола. Бөтә белем биреү учреждениеларында тематик класс сәғәттәре үткәрелә.
Республиканың йәмәғәт тәртибен һаҡлау буйынса полиция начальнигы урынбаҫары Артур Сәйфуллин хәбәр итеүенсә, байрамда яҡынса 40 мең кешенең ҡатнашыуы күҙаллана.


text:
2 класс
Башҡорт теле
Тема: Һөйләмдең баш киҫәктәре. ( 2-се дәрес)
Маҡсат:Һөйләмдәрҙә баш киҫәктәрҙе билдәләргә өйрәтеү;
уҡыусыларҙың яҙма телмәрен үҫтереү ;
әсәйҙәргә ҡарата һөйөү, ихтирам, хәстәрлекле булырға өйрәтеү.
Йыһазландырыу: дәреслек.
Дәрес барышы:
Ойоштороу моменты.
Ҡыңғырау шылтыраны,
Дәрес башлана хәҙер.
Беҙ инде матур итеп,
Яуап бирергә әҙер.
(хор менән ҡабатлау)
-Һаумыһығыҙ, балалар.
Хәйерле көн һеҙгә!
Тел һәм зиһен асҡыстарын
Теләймен һәр берегеҙгә.
Психологик инеш.
Бөгөнгө матур көнгә күҙ һалайыҡ: һауа, ҡояш, ағастар... Барыһы ла ниндәй йәмле! Матур! Уларҙан күңелебеҙгә йылылыҡ, йөҙөбөҙгә яҡты нур, тәнебеҙгә сәләмәтлек алайыҡ. Уларға нимә әйтәбеҙ?
Рәхмәт! Хәйерле көн!
Уҡыусылар, беҙ был яҡты донъяла йәшәүебеҙгә кемдәргә рәхмәтле булырға тейешбеҙ? (әсәйҙәргә)
Кем беҙҙе тәрбиәләй, тәмле аштар ашата...?
Эйе ,уҡыусылар, Бөтә Рәсәй буйынса 1998 йылдан башлап үткәрелеп килгән байрам яҡынлаша. Ноябрҙең һуңғы йәкшәмбеһендә Әсәйҙәр көнө үткәрелә. Бөгөн дәресте яратҡан кешеләребеҙгә бағышлайыҡ.
Ә хәҙер телмәребеҙ шыма, матур булһын өсөн күнегеүҙәр эшләп алайыҡ.
Тамаҡты ҡарағанда доктор нимә әйтергә ҡуша? (а-а-а-а)
Ҡаҙҙар нисек ҡаңғылдай? (ға-ға-ға)
Эттәр нисек ырылдай? (р-р-р)
Тишек шарҙан һауа нисек сыға? (с-с-с)
Ә хәҙер уҡыусылар слайдҡа иғтибар итегеҙ. Минең арттан ҡабатлағыҙ.
Ә хәҙер әйҙәгеҙ бергәләп.
Да-да-да – ҡуян саба урманда
Ды-ды-ды – иңләп-буйлап урманды.
Өп-өп-өп – эттәр сабыша өрөп,
Өп-өп-өп төндәр буйына йөрөп.
Бына беҙҙең телмәребеҙ хәҙер дәрескә әҙер.
Уңыш ситуацияһы.
Балалар, үткән дәрестә һеҙгә яттан яҙыу өсөн шиғыр бирелгән ине. Әйҙәгеҙ шиғырҙы ҡабатлап үтәйек.
Мин бәхетле, бик бәхетле,
Әсәйем янда һәр саҡ.
Һин булғанға ғына, әсәй,
Көндәрем яҡты һәр саҡ.
Һеҙҙең алдығыҙҙа ҡағыҙҙар ята, ашыҡмайынса ғына ятлаған шиғырҙы яттан яҙайыҡ. Ә шиғырҙы яҙғанда ниндәй ҡағиҙәләрҙе онотмаҫҡа тейешбеҙ.
Шиғырҙың һәр юлы айырым юлға яҙыла.
Һәр юл баш хәрефтән башланып яҙыла.
Ә хәҙер слайдтағы өлгөгә ҡарап яҙғандарығыҙҙы тикшерегеҙ.
Кемдең бер хатаһы ла юҡ 5-ле билдәһе ҡуя, кем 1-2 хата эшләне 4-ле. Ә кемдең хатаһы күберәк 3-лө
Ҡағыҙҙарығыҙҙы арттан алға ебәрегеҙ, дәрес аҙағында баһаларҙы көндәлеккә ҡуйырбыҙ.
Уҡыу проблемаһын ҡуйыу.
Ә бөгөн дәрестәүткән теманы өйрәнеүҙе дауам итәбеҙ.
Иғтибарығыҙҙы таҡтаға йәлеп и тегеҙ. Бында һөйләмдәр яҙылған.
(Балалар байрамға әҙерләнә. Гөлназ өй йыйыштыра. Илнур гөлдәргә һыу һибә. Марат һүрәт төшөрә. )
Әйҙәгеҙ беренсе һөйләмде хор менән уҡыйыҡ.
Был һөйләмдә кем тураһында һүҙ бара?Балалар нимә була?
Балалар ни эшләй?әҙерләнә был нимә?
Беҙ һөйләмдә нимәләрҙе таптыҡ? (эйә менән хәбәр)
Был һөйләмдең нгиндәй киҫәктәре? (баш киҫәктәре)
Һөйләмдә беҙ баш киҫәктәрҙе нисек һыҙабыҙ?
Әйҙәгеҙ уҡыусылар ҡалған һөйләмдәрҙе лә тикшереп үтәйек. Кем таҡтаға сыға?
Ғәмәли эштәр башҡарыу.
Эйә менән хәбәр темыһын ҡабатлап үттек. Үҙебеҙҙең алған белемебеҙҙе тикшереү маҡсаты менән күнегеүҙәр башҡарып алайыҡ.
Дәфтәрҙәрҙе асып бөгөнгө датаны һәм теманы яҙайыҡ.
Дәреслектәрҙең 65-се биттәрен асып 2-се күнегеүҙе табығыҙ.
Был тексты кем уҡып ишеттерә?
Текста нимә тураһында һүҙ бара?(әсәй тураһында)
Ә һеҙ әсәйҙәрегеҙгә нисек ярҙам итәһегеҙ?Һөйләмдәрегеҙҙе эйә менән хәбәр ҡулланып төҙөгөҙ.
Тимәк уҡыусылар, төҙөгән һөйләмдәрҙән сығып беҙ һеҙҙең әсәйҙәрегеҙгә нисек булышҡанығыҙҙы белдек. Ә хәҙер дәфтәрҙәрҙә эш башҡарып үтәйек. Слайдта күрһәтелгән һөйләмдәрҙе күсереп яҙығыҙ. Нисек яҙа башл
Ә хәҙер уҡыусылар ошо һөйләмдәрҙә һөйләмдең баш киҫәктәрен билдәләйек. Ҡулдарығыҙға ҡәләм һәм линейкаларҙы алып эйә менән хәбәрҙе билдәләп барығыҙ.
Ҡулдарығыҙ, күҙҙәрегеҙ арып киткәндер, ял итеп алайыҡ.
Ял минуты.
Ултырыштыҡ уҡыусылар. Яңы эш төрөнә күсәйек. Хәҙер мин һеҙгә һүҙҙәр менән карточкалар таратам. Ошо һүҙҙәр менән һөйләмдәр төҙөп ҡарағыҙ. Һеҙгә бер минут ваҡыт бирәм.
Уҡыусылар кемдәр әҙер? Ә кем үҙенең һөйләмен таҡтаға элергә теләй?
Уҡыусылар был эш төрөн уңышлы ғына тамамланыҡ. Үҙебеҙҙең алған белемебеҙҙе ҡулланып әсәйҙәргә йылы, матур һүҙҙәрҙе еткерәйек.
Алдығыҙҙа ятҡан открыткаларығыҙҙы алығыҙ. Был открытканы беҙ кемгә яҙабыҙ, кемгә бағышлайбыҙ?(әсәйҙәргә)
Әһеҙ әсәйҙәр тураһында ниндәй яғымлы һүҙҙәр әйтер инегеҙ? (матур, мөләйем)
Уҡыусылар, ә открытканы яҙғанда беҙ ниндәй һүҙҙе ҡулланабыҙ? (ҡәҙерле)
Тимәк иң беренсе юлға уртаға яҙып ҡуйҙыҡ (Ҡәҙерле әсәйем!)
Икенсе юлда әсәйҙәрҙе байрам менән ҡотлайбыҙ. Тимәк нимә тип яҙабыҙ ? (Мин һине байрам менән ҡотлайым!)
Һеҙ әсәйҙәрегеҙгә ниндәй теләктәр теләр инегеҙ?(телдән әйтеп китәләр)
Әйтелгән теләктәрегеҙҙе текстҡа һалайыҡ.
Тексты дауам итәбеҙ. (Һаулыҡ, бәхет теләйем.)
Открытканы кем исеменән яҙылғанын яҙып ҡуйығыҙ. (ҡыҙың…улың)
Был открыткаларҙы ял көндө әсәйҙәрегеҙҙе байрам менән ҡотлап тапшырырһығыҙ.
Уҡыусылар, таҡтаға иғтибар итегеҙ әле. Был нимә?
Ҡояш нимә өсөн кәрәк?
Эйе, ҡояш йылыта, йылмая,иркәләй,йәшәүгә көс бирә.
Ә беҙҙе кем йылыта, иркәләй?
Эйе, дөрөҫ, уҡыусылар. Беҙ әсәйҙәрҙе ҡояшҡа тиңләнек. Ә хәҙер уларҙың фотоларын ҡояш нурҙарына йәбештерәйек.
Ҡарағыҙ әле, ҡояшыбыҙ тағы ла нығыраҡ йылмайып ебәрҙе. Һеҙ ҙә әсәйҙәрегеҙҙе һәр ваҡыт шатландырып тороғоҙ, уларға матур, йылы һүҙҙәр әйтегеҙ, яҡшы билдәләр алып уларҙы һөйөндөрөгөҙ.
Анализ
Уҡыусылар һеҙгә бөгөнгө дәрес оҡшанымы?
Нимәләр белдек? Нимәләргә өйрәндек?
Эйе уҡыусылар, әсәйҙәр байрамы яҡынлаша. Тағы ниндәй тема өҫтөндә эшләнек? Тимәк һөйләмдең баш киҫәктәре нимә булды?
Эйә ниндәй һорауға яуап бирә?
Хәбәр?
Эйә менән хәбәр темаһын беҙ һеҙҙең менән өлкән кластарҙа ла өйрәнеүҙе дауам итербеҙ. Дәрестә булып үткән яҡты минуттар, алған белемдәр күңелегеҙҙә эҙ ҡалдырыр тип ышанам.
Һеҙҙең бөгөнгө эшегеҙгә ошондай баһалар ҡуям.
Өй эше.
1-се күнегеү( 65 бит.)
Уҡыусылар, слайдҡа иғтибар итегеҙ. Дәресте Роза Ғәббәсованың “Әсәйем ҡояш кеүек” шиғыры менән тамамлағым килә.
Краткое описание документа:
2 класс
Башҡорт теле
Тема: Һөйләмдең баш киҫәктәре. ( 2-се дәрес)
Маҡсат:Һөйләмдәрҙә баш киҫәктәрҙе билдәләргә өйрәтеү;
уҡыусыларҙың яҙма телмәрен үҫтереү ;
әсәйҙәргә ҡарата һөйөү, ихтирам, хәстәрлекле булырға өйрәтеү.
Йыһазландырыу: дәреслек.
Дәрес барышы:
I. Ойоштороу моменты.
- Ҡыңғырау шылтыраны,
Дәрес башлана хәҙер.
Беҙ инде матур итеп,
Яуап бирергә әҙер.
(хор менән ҡабатлау)
-Һаумыһығыҙ, балалар.
Хәйерле көн һеҙгә!
Тел һәм зиһен асҡыстарын
Теләймен һәр берегеҙгә.


text:
29 март 2010 йыл, 15:18
автор: Эльвира Латипова
Өфөгә танышыу маҡсатында эш сәфәре менән Великобританияның Рәсәйҙәге Илселегенең икенсе секретары Элена Сандерс килде.
Өфөлә булыу программаһының тәүге саралары – БР Сәнәғәт һәм тышҡы иҡтисади бәйләнештәр министрлығы (әлеге ваҡытта ведомство үҙгәртеп ҡорола) һәм БР Тышҡы иҡтисади бәйләнештәр буйынса дәүләт комитеты етәкселеге менән осрашыуҙар. Министрлыҡтан хәбәр итеүҙәренсә, программала сәйәси партиялар, хөкүмәттеке булмаған ойошмалар вәкилдәре һәм Башҡорт дәүләт университеты студенттары менән осрашыуҙар ҙа планлаштырылған.


text:
17 декабрь 2014 йыл, 14:42
ӨФӨ, 2014 йыл, 17 декабрь. /«Башинформ» мәғлүмәт агентлығы, Әлим Фәйезов/. 16 декабрҙә Башҡортостан Президенты Рөстәм Хәмитов «РБК» каналының тура эфирында тапшырыуҙы алып барыусы Леонид Давыдовтың һорауҙарына яуап бирҙе. Әңгәмәлә, атап әйткәндә, бренд темаһы ла күтәрелде. Киләһе йылда Өфөлә ШОС һәм БРИКС халыҡ-ара саммиттарын уҙғарыуға бәйле журналист төбәк башлығынан: «Ҡасан республиканың логотибы барлыҡҡа киләсәк? Республика брендтарына, логотиптарына заказ бирелгәнме?» — тип һораны.
Рөстәм Хәмитов был йүнәлештә эштәр бара, әммә әлегә урындағы кимәлдә генә тип яуап бирҙе.
— Беҙҙә үҙҙәренең брендтары булған бер нисә ҡала бар. Уның файҙаһы бармы-юҡмы икәнлеген ҡарайбыҙ. Әлегә муниципаль кимәлдә тикшерәбеҙ, — тине төбәк башлығы.
Төбәк башлығы фекеренсә, «Башҡортостан һәм «башҡорт» һүҙе һәр саҡ сифат билдәһен, яҡшы продукцияны аңлата. Башҡорт балы, башҡорт нефте, башҡорт игене, башҡорт һөтө... Был йәһәттән беҙҙең брендыбыҙ бар. «Башҡорт» һүҙе илебеҙҙә йәшәүселәр өсөн дөрөҫ йүнәлеш бирә».
Республика Президенты «сит илдәрҙә беҙҙе, Рәсәйҙең башҡа төбәктәрен дә аҙ беләләр. Был ысынбарлыҡ» тип билдәләне.
— Мәскәү, Петербург, Волга, Урал, Себер — сит ил кешеләре белгән биш-ете һүҙҙәр. Был йәһәттән 2015 йылдың йәйендә үткәреләсәк ШОС һәм БРИКС саммиттары — Башҡортостанды һәм Өфөнө популярлаштырыуға нигеҙ булып тора. Беҙ эшләйбеҙ, күп форумдарҙа ҡатнашабыҙ. Республика танылыу яулай бара, тип билдәләне төбәк башлығы.
Рөстәм Хәмитовтың «РБК» телеканалына биргән интервьюһының тулы тексы БР Президентының рәсми сайтында бирелгән.


text:
Дерби фарфор компанияһы
Royal Crown Derby Porcelain Company —Дерби ҡалаһында урынлашҡан, 1750 йылдан уҡ юғары сифатлы фарфор етештереүе менән билдәле булған[1] форфор етештереү компанияһы. Компания тарихы Гугенот Эндрю Планче (Andrew Planche) һөйәк фарфоры етештереүханаһын асыу менән башлана[1]. Ул башта ҙур булмаған ҡоштар һәм хайуандар һындарын эшләй[2]. Юғары дәрәжәләге әҫәрҙәр ижад итеү Уильям Дасбери (William Duesbury) менән танышырға мөмкинлек бирә. Виктория һәм Альберт музейында 1756 йылда төҙөлгән килешеү [2] һаҡлана (Articles of Agreement between John Heath of Derby, in the County of Derby, Gentleman, Andrew Planche of ye same Place, China Maker and Wm. Duesbury of Longton, in ye County of Stafford, Enameller). Был килешеү буйынса Эндрю Планче 1770 йылда Chelsea China Works and the Bow moulds компанияһын һатып ала Дерби ҡалаһынан оҫталарҙы күсерә. Мәҫәлән 1769 йылда ул замандың иң өҫта скульпторы Джон Бэкон (John Bacon)[2] килә; 1773 йылдан London Showroom Дерби фафор компанияһы киң танылыу яулай[1].
1775 йылда Георг III компания мисәтенә үҙенең батша тажын ҡуйырға рөхсәт итә, был компанияның юғары сифатлы изделиелар эшләү танытмаһы була. 1890 йылда королева Виктория ла шундай эш ҡыла, компанияға Royal Crown Derby Porcelain Company[1] исемен ул бирә. 1949 йылдың 27 июнендә компанияға королева Елизавета [2] килеүендә билдәләп үтергә кәрәк.
1776 йылда Дерби заводы төрлө һындар, вазалар етештереп үңышлы үҫә; Дасбери компания абруйын яҡлау өсөн билдәле Боу (Bow) фабрикаһын һатып ала. Был заводты һатып алғас оҫталарҙы Дерби етештереүханаһына күсереп уларҙың оҫталығын үҙләштерә.
Уильям Дасбери үлгәс уның улы Уильям Дасбери II компанияны Европалағы иң яҡшы компания итергә маҡсат итеп ҡуя. 1786-95 йылдарҙағы әҫәрҙәр әлегә тиклем коллекционерҙарға ҡыҙыҡһыныу уята. 1797 йылда ул 34 йәшендә вафат була (уның тол ҡатыны ирланд Майкл Кинға Michael Kean кейәүгә сыға[2]).Оҫталар башҡа фабрикаларға күсә, ваҡытлыса эштәр насарая. 1811 йылда фабрикаға етәксе булып Роберт Блур (Robert Bloor) килә. Был осорҙағы әҫәрҙәр япон стилендә (имари) биҙәлә. 1877 йылда завод асыла һәм әлеге көнгә тиклем дауам иткән диверсификация (мәҫәлән, һинд һәм фарсы стиле индерелә) осоро башлана [1]. Компания Беренсе Бөтә донъя һуғышы осоронда ла уңышлы эшләй, 1935 йылда King Street factory фабрикаһын һатып ала[2].
1938 йылғы Бөйөк депрессия осоронда Х. Т. Робинсон киләсәккә иҫәп тотҡан стратегин план уйлап сығара. Был план экспортҡа иҫәп тотоп эшләнә һәм дөрөҫ булыуын иҫбат итә. Планда 30 торлаҡ-йорт төҙөү һәм квалификациялы кадрҙар әҙерләу ҡарала. Һуғыш ваҡытында күп кенә пенсионерҙар заводҡа урынлашып йәштәргә оҫталыҡтарын тапшыра.
1964 йылда компанияны S.Pearson and Son һатып ала һәм Allied English Potteries group компанияһы өлөшө була.
2000 йылда Пирсондар ғаиләһенән Хью Гибсон (Hugh Gibson) һәм компанияһының элекке директоры Royal Doulton компанияны һатып ала һәм Royal Crown Derby, үҙалла компания булып эшләй башлай [1].
Royal Crown Derby команияһы етештергән әҫәрҙәр күп музейҙарҙа урын алған, шул иҫәптән Виктория һәм Альберт муйзейе, Дерби музейы һәм сәнғәт галереяһы[3].
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 1,2 1,3 1,4 1,5 История компании на официальном сайте (инг.).
- ↑ 2,0 2,1 2,2 2,3 2,4 2,5 Royal Crown Derby Porcelain Co. Ltd. (инг.).
- ↑ Derby Museum and Art Gallery (инг.). Тәүге сығанаҡтан архивланған 26 сентябрь 2011.


text:
10 ғинуар 2012 йыл, 17:18
автор: Әлфиә Шәрәфетдинова
Башҡортостан «Матбуғаттың алтын фонды»ның иң күп еңеүселәрен йыйған төбәктәр иҫәбенә инде. БР Журналистар союзынан хәбәр итеүҙәренсә, республиканың 37 баҫмаһы Рәсәйҙең иң яҡшы киң мәғлүмәт саралары исемлегенә эләккән.
2011 йылда Рәсәй төбәктәренән йәмғеһе 400-ләгән киң мәғлүмәт сараһы «Матбуғаттың алтын фонды»на инеү хоҡуғы өсөн көрәшкән.
Әүәлерәк «Башинформ» агентлығында хәбәр ителеүенсә, «Матбуғаттың алтын фонды» билдәһе 2005 йылда «Матбуғат» халыҡ-ара профессиональ күргәҙмәһе менән булдырылған. Ул Рәсәйҙең рухи тергеҙелеүенә һәм милләтте интеллектуаль йәһәттән байытыуға булышлыҡ итеүсе материалдар баҫтырыусы, юғары әхлаҡи принциптарҙы әүҙем һәм белеп пропагандалаусы баҫмаларға бирелә.
Еңеүсе баҫмаларҙың тулы исемлеге менән БР Журналистар союзының сайтында танышырға мөмкин.


text:
13 апрель 2016 йыл, 16:27
ӨФӨ, 2016 йыл, 13 апрель. /«Башинформ» мәғлүмәт агентлығы, Галина Бахшиева/. Башҡортостанда ағымдағы йылдың 1 майынан иҡтисадтың бюджеттан тыш секторы өсөн минималь хеҙмәт хаҡын 8900 һум күләмендә билдәләү тураһында ҡарар ҡабул ителде. Федераль кимәлдә ҡабул ителгән ҡарарға ярашлы, 2016 йылдың 1 июленән бюджет секторы өсөн эш хаҡы буйынса минималь планка 7500 һум күләмендә билдәләнгән. Был хаҡта бөгөн Башҡортостан Хөкүмәтендә республиканың социаль-хеҙмәт мөнәсәбәттәрен көйләү буйынса өс яҡлы комиссияһы ултырышында хәбәр иттеләр.
Әлеге ваҡытта иҡтисадтың бюджеттан тыш секторы өсөн минималь хеҙмәт хаҡы — 6900, бюджет өсөн алты мең һум тәшкил итә.
Башҡортостандың Профсоюздар федерацияһы ошо йылдың 1 июненән төбәктә иҡтисадтың бюджеттан тыш секторы өсөн минималь эш хаҡын 8900 һум кимәлендә билдәләү тәҡдиме менән сығыш яһаны. Республика профсоюздары рәйесе урынбаҫары Валерий Апокин әйтеүенсә, бындай ҡарар «республикала эшләүселәрҙең хеҙмәт хаҡын күтәрергә, күләгәле эш хаҡын рәсмиләштерергә, шулай уҡ бюджетҡа физик берәмектәрҙең килеменә һалым керемен арттырырға мөмкинлек бирәсәк».
Башҡортостан Хөкүмәте һәм эш биреүселәр республика Профсоюздар федерацияһының тәҡдимен хупланы. Өҫтәүенә республика хөкүмәте иҡтисадтың бюджеттан тыш секторы өсөн минималь хеҙмәт хаҡы күләмен 2016 йылдың 1 майынан билдәләргә тәҡдим итте.
«Тейешле документҡа киләһе аҙнала ҡул ҡуйыу күҙаллана», — тип хәбәр итте Республиканың социаль-хеҙмәт мөнәсәбәттәрен көйләү буйынса өс яҡлы комиссияһы координаторы, Башҡортостан Хөкүмәте Премьер-министры урынбаҫары Салауат Сәғитов.
Башҡортостандың хеҙмәт һәм халыҡты социаль яҡлау министры Ленара Иванова хәбәр итеүенсә, республика Финанс министрлығында бюджет өлкәһенең түбән эш хаҡы түләнгән хеҙмәткәрҙәренең эш хаҡын 7500 һумға тиклем еткереү буйынса яҡынса иҫәпләүҙәр башҡарылған.


text:
Өс йыл узды (һәм өс көн, һәм утыҙ өс сәғәт) беренсе версияһы transposh плагин күрһәтелде wordpress.org репозитории расширений.
Ваҡыт, һис шикһеҙ летит.
Беренсе йыл високосный (29сө февраль) һәм ысын високосный йыл өсөн transposh. Плагин ине скачано береһе артыҡ репозитории 50,000 тапҡыр быйыл етәсәк тотороҡло үҫеш характеристикаһы һәм дөйөм һаны теле поддерживаемых. Бөгөн дә беренселәре монг теле Талаш-тартыш беҙ беренсе плагин ярҙам итеү өсөн дөйөм һаны 66 телдәре.
Ине был, ысынлап та ла, мауыҡтырғыс (ҡайһылай, хужа тормош ҡыҙыҡлы) йыл өсөн автоматическое тәржемә итеү сәнәғәт һәм плагины, унда беҙҙең Google бер ни тиклем булһа ла уронил уларҙың ярдам менән API (генә булһын, переключаться яуап биреү моделенә) шул уҡ ваҡытта Bing керттек, яңы сикләүле. Буйынса transposh уңышлы преодолеть был үҙгәрештәр, шул уҡ ваҡытта башҡа плагины түгел, иҫән-һау ҡалған.
Киләсәге тота өсөн transposh? Беҙ аҡрын кипрей ҡайһы бер яңы әйберләр, эшләп беҙҙең күреү һәләтен көсәйтә йәшерергә тәржемә сайт, ҡасан барыһы да әҙер буласаҡ – улар буласаҡ. Шул уҡ ваҡытта,, һеҙҙең даими ярҙам булып тора беҙҙең өсөн мөһим, кайса2ында ябай хат менән “һеҙҙең плагин бик яҡшы тура килә” мәжбүр итә безне дауам итергә. Шулай булғас, әгәр һеҙ верте, сөнки беҙҙең барыһы да яҡшы, напишите безгә, әгәр һеҙ уйлайһы, беҙ тейеш йәшерергә нигеҙләмә әйберләрҙең, напишите безгә, һәм әгәр һеҙ уйлайһы, беҙ-отстой, беҙ аңлайбы, ни өсөн Һеҙ укынылар был хәбәр быға тиклем �
Теләүселәр үҙҙәрен оло 4-се йыл, maybe it will end with a bigger cake 🙂


text:
13 декабрь 2011 йыл, 15:29
автор: Любовь Колоколова
Башҡортостанға рәсми визит менән килгән Бангладеш Халыҡ Республикаһы делегацияһы көн элгәре республиканың Сауҙа-сәнәғәт палатаһында булды.
Башҡортостан Республикаһы Сауҙа-сәнәғәт палатаһының матбуғат хеҙмәтенән хәбәр итеүҙәренсә, Бангладештың Рәсәй Федерацияһындағы Ғәҙәттән тыш һәм Тулы хоҡуҡлы илсеһе Сайфул Хок, Бангладештың Аҙыҡ-түлек һәм ғәҙәттән тыш хәлдәр министрлығының аҙыҡ-түлек мәсьәләләре буйынса секретары Барун Дев Митра, Бангладештың Аҙыҡ-түлек идаралығының генераль директоры Ахмед Хоссаин Кхан республикаға Башҡортостан бойҙайын был илгә арзан хаҡҡа поставкалау мәсьәләләрен тикшереү маҡсатында килгән. Бынан тыш, делегация алдында диңгеҙ продукттарын, күн изделиеларын, текстиль тауарҙарын экспортлау буйынса хеҙмәттәшлек итеү өсөн яңы өлкәләр табыу бурысы ла тора.
Сайфул Хок осрашыуҙа хәбәр итеүенсә, Башҡортостан майҙанына тиң тиерлек территорияла яҡынса 165 миллион кеше йәшәй. Бангладеш экспорт күләме буйынса Ҡытайҙан һуң донъяла икенсе урында тора. Аҡсалата ул 18 миллиард доллар тәшкил итә.
Ҡунаҡтарҙы ҡаршы алған Башҡортостан Республикаһының Сауҙа-сәнәғәт палатаһы вице-президенты Азат Фазлыев, республикала махсус рәүештә етештерелгән тауарҙарҙы ҡарарға һәм шул нигеҙҙә оҙайлы бәйләнештәр булдырырға кәрәк, тип билдәләне. Мәҫәлән, Башҡортостанда етештерелгән «рыжик» тип аталған май бирә торған культура импортерҙарҙа ҡыҙыҡһыныу уятыр ине. Уның үҙҡиммәте түбән һәм ул еңел эшкәртелә. Өс ай элек Башҡортостан «рыжигы» менән Балтик буйы илдәре лә ҡыҙыҡһына башланы, һәм уның тәүге партиялары Европаға оҙатылды ла инде.
Азат Фазлыев шулай уҡ Бангладеш етештереүселәрен республикала йылына бер нисә тапҡыр үткәрелгән һәм халыҡта ҙур ҡыҙыҡһыныу уятҡан текстиль тауарҙар күргәҙмәләрендә, шулай уҡ Башҡортостан Республикаһының Мәскәүҙәге тулы хоҡуҡлы вәкиле менән ойошторолған төрлө эшлекле һәм мәҙәни сараларҙа ҡатнашырға саҡырҙы.
Билдәләп үтәйек, Бангладеш делегацияһы республикаға икенсегә килә. Ҡунаҡтар Башҡортостан вәкилдәренең яуап визиты булырына ышанысын белдерҙе.
Өфөгә визит сиктәрендә Бангладеш делегацияһы ҡаланың алдынғы юғары уҡыу йорттарында, республиканың Ауыл хужалығы министрлығында, Рәсәй Фәндәр академияһының Өфө ғилми үҙәгендә булды, тип хәбәр иттеләр төбәктең Сауҙа-сәнәғәт палатаһынан.


text:
06 август 2013 йыл, 12:38
автор: Розалия Вәлиева
14 сентябрҙә Бөрөлә V «Бөрө алмаһы» төбәк-ара форумы үтә, тип хәбәр иттеләр БР Территориаль үҫеш буйынса агентлығынан.
Йола буйынса, фестивалдә бәләкәй һәм моноҡалаларҙы үҫтереү мәсьәләһе тикшереләсәк. Быйыл форум Бөрө ҡалаһына нигеҙ һалыныуға 350 йыл тулыуҙы билдәләү сиктәрендә үтәсәк. Сарала инвестициялар һәм кешелек капиталы темаларына айырыуса ҙур иғтибар бүлеү планлаштырыла.
Фестивалдең эшлекле өлөшөндә йөҙгә яҡын кеше ҡатнашасаҡ, улар араһында Башҡортостан муниципалитеттары етәкселәре, башҡарма власть органдары вәкилдәре, эшҡыуарҙар бар.


text:
16 декабрь 2010 йыл, 10:23
автор: Евгений Рәхимҡолов
Башҡорт халҡының милли музыкаль инструменты иҫәпләнгән ҡурай икенсе ватанын тапты. Был турала шаршамбы көндө «Башинформ» агентлығында үткән матбуғат конференцияһында Башҡортостан Республикаһы мосолмандары Диниә назаратының йәштәр бүлеге етәксеһе Айнур Арсланов хәбәр итте.
— Башҡортостан Республикаһы мосолмандары Диниә назаратының Иранға рәсми сәфәре барышында беҙ был дәүләттең һәр төрлө мәҙәни берекмәләре менән осраштыҡ, — тине ул. – Һәм бығаса башҡорт халыҡ музыкаль инструменты тип иҫәпләнгән ҡурайҙың Иранда киң таралыуын күреүе беҙҙең өсөн көтөлмәгән хәл булды. Шул уҡ ваҡытта Иран музыканттары башҡарған көй-моңдар ҙа башҡорттарҙыҡын хәтерләтә.


text:
Журналистар һабантуйы
Республикала һабантуйҙар мәле. Ауыл хеҙмәтсәндәре генә түгел, журналистар ҙа был байрамды үҙ иткән. Һәр июнь республикала журналистар фестивале үтә. Эштәргә йомғаҡ яһау, ял һәм байрам итеү сараһы, ысын мәғәнәһендә, һабантуйға әйләнгән. Йәнһүрәт геройҙары хат ташыусы Печкин, Незнайка, Буратино, Мальвина – журналист эш мәлендә үҙендә ниндәй генә һөнәр эйәһен һынап ҡарамай. Әммә быйыл алтынсы тапҡыр үткәрелгән Журналистар фестивале яңынан-яңы һәләттәр асты. Бөтә республиканан йыйылған киң мәғлүмәт саралары үҙҙәре менән совет фильмдарынан өҙөктәр сәхнәләштереү аша таныштырҙы. Башҡортостандың төрлө район-ҡалаларынан килеп, тәбиғәт ҡосағында йыйылып, көндәлек мәшәҡәттәрҙән арынып, журналистар ял итте, фекерҙәр алышты, спорт ярыштарында көсөн һынаны, сәхнәгә сығып, йыр-моңға һәләтен күрһәтте.Йола буйынса фестивалдә Башҡортостандың Журналистар Союзына яңы ағзалар ҡабул ителде. Йәмғеһе, 14 кешегә ағзалыҡ билеттары тапшырылды. Союзға инеүселәр араһында беҙҙең телерадиокомпанияның милли тапшырыуҙар бүлегендә эшләүсе журналистар ҙа бар ине.Ойоштороусылар әйтеүенсә, тап ошо фестивалдә, тантаналы рәүештә, хеҙмәттәштәре араһында союзға ҡабул ителеүе мәртәбә өҫтәй һәм хәтерендә оҙаҡ һаҡланасаҡ. Һәр йыл һайын фестивалдең темаһы үҙгәреп килә. Быйылғы журналистар фестивале кино йылына арналған. Һәр мәғлүмәт сараһы үҙҙәренең эшмәкәрлеге тураһында ҡыҫға ғына фильмдар төшөрөп күрһәтте. Ҡайһы берәүҙәре хатта Оскар премияһын да эшләп алып килгән. Журналистар өсөн матбуғат клубы ла эшләне. Элегерәк һабантуйҙа күңел асыу ғына булһа, хәҙер инде уртаҡ мәсьәләләрҙе уртаға һалып, етәкселек менән күҙгә күҙ ҡарашып һөйләшеү мөмкинлеге лә бар.


text:
Башҡортостан ойошторолоуға 100 йыл тулыу айҡанлы төбәктә яңы 100 объект барлыҡҡа киләсәк
Ошо турала Башҡортостан башлығы Рөстәм Хәмитов ,,Берҙәм Рәсәй,, фирҡәһе вәкилдәре менән осрашыуҙа белдерҙе. Буласаҡ депутаттар менән осрашыуҙа халыҡты һәм муниципалитеттарҙы борсоған көнүҙәк мәсьәләләр тикшерелде. Иң мөһиме фирҡә башланғыстары һәм уларҙы хәл итеү юлдарын өйрәнергә кәрәк. Башҡортостан башлығы билдәләүенсә, кешеләр мөрәжәғәттәренең күбеһе юлдарҙың насар булыуына, торлаҡ-коммуналь хужалыҡта күрһәтелгән хеҙмәттәргә хаҡ артыуға бәйле. Осрашыуҙа Рөстәм Хәмитов Өфөнөң ыңғай үҫешен-ял урындарының төҙөкләндерелеүен, объекттар инфраструктураһының камиллашыуын, мәҙәни сараларҙың төрлөлөгөн билдәләне. Бынан тыш баш ҡалабыҙ алдынғы сәнәғәт, фән, мәҙәниәт, спорт үҙәге статусын аҡларға, халыҡ-ара сараларҙы уҙғарыу майҙансығы булыуын һаҡларға тейеш. Рөстәм Хәмитов әйтеүенсә, 2019 йылда Башҡортостан республикаһы ойошторолоуға 100 йыл тулыуға арналған байрам саралары үтәсәк. Ошоға бәйле төбәк башлығы юбилейлы ,,Башҡортостандың 100 йыллығына – 100 яңы объект,, республика акцияһын уҙғарырға тәҡдим итте. Башҡортостан башлығы фекеренсә, республикала туристик инфраструктураны һәм ял урындарын да үҫтереү мөһим.


text:
Киндер турғайы
Киндер турғайы, тарма турғайы (урыҫ. Коноплянка, лат. Carduelis cannabina)— турғай ҙурлығында ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ерҙә, ҡыуаҡлыҡта күмәкләшеп тә, парлашып та йөрөйҙәр. Түбәһе һоро, арҡаһы көрән, ҡойроҡ төбөнөң өҫ яғы алһыу һоро. Ҡанаттарында, ҡойроғонда киң ҡара һәм аҡ таптар бар. Ата ҡоштоң маңлайы, түшенең ике яғы ҡыҙыл. Кәүҙәһенец аҫ яғы сыбар һарғылт аҡ. Инә ҡошта ҡыҙыл төҫ юҡ. Таҡыя турғайҙан арҡаһы көрән булыуы менән айырыла.
Тауышы[үҙгәртергә | вики-тексты үҙгәртергә]
Тауышы киҫкен: «тк-тк-тк». Сырылдап һәм һыҙғырып һайрай.
Йәшәү рәүеше[үҙгәртергә | вики-тексты үҙгәртергә]
Урман ситендә, ҡыуаҡлыҡтарҙа йәшәй. Үлән, башлыса киндер һәм тегәнәк орлоҡтары, бөжәктәр менән туҡлана, бер урындан икенсе урынға күсеп йөрөи. Киң генә таралған. Ояһы ҡыуаҡтарҙа була. Ҡыҙғылт көрән таплы 4—6 бөртөк йәшкелт зәңгәр йомортҡа һала.
Галерея[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. — Өфө, 1986 йыл. — ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9


text:
28 октябрь 2011 йыл, 16:18
автор: Тимур Рәхмәтуллин
Быйыл көҙ Рәсәй Ҡораллы Көстәренә Башҡортостандың Йәрмәкәй районынан 20 кеше саҡырыласаҡ. Уларҙың күпселеге – юғары һәм урта махсус уҡыу йорттарын тамамлаусылар. Район хакимиәтенең мәғлүмәт-аналитика бүлегенән хәбәр итеүҙәренсә, Ватанды һаҡларға егеттәр ҙур теләк менән бара.
Йәрмәкәй ауылының Мәҙәниәт йортонда буласаҡ һалдаттар менән осрашыу үтте. Сара район хакимиәтенең мәҙәниәт, спорт һәм йәштәр сәйәсәте бүлеге менән ойошторолдо. Егеттәр төрлө спорт ярыштарында көс һынашты, үҙешмәкәр артистар тарафынан әҙерләнгән концерт номерҙарын ҡараны.
— Ватанды һаҡлау – оло хөрмәт кенә түгел, ҙур яуаплылыҡ та, — тине Бөйөк Ватан һуғышы ветераны Хөснөтдин Хәйретдинов, егеттәргә мөрәжәғәт итеп. – Намыҫлы хеҙмәт итеүегеҙҙе теләйем. Батырлыҡ эстафетаһы быуындан быуынға тапшырыла. Заманында беҙ ҙә дошмандарҙы тар-мар итеп, Ватан алдындағы бурысыбыҙҙы намыҫлы үтәнек. Командирҙарығыҙ алдығыҙға ҡуйған бурыстарҙы һеҙ ҙә лайыҡлы үтәрһегеҙ, тип ышанам.


text:
17 декабрь 2012 йыл, 15:23
автор: Эльвира Латипова
Башҡортостан инвестициялар йәлеп итеү ҡеүәһе буйынса рейтингтың «Минималь хәүефтәр» номинацияһында беренсе урын яуланы.
Икенсе йыл рәттән республика Рәсәй төбәктәре араһында әлеге рейтингтың «Минималь хәүефтәр» номинацияһында беренсе урынға лайыҡ була. Башҡортостан инвестициялар йәлеп итеү буйынса ҙур мөмкинлектәргә эйә булған Рәсәйҙең тәүге ун төбәге иҫәбенә инде.
Рәсәй төбәктәренең инвестициялар йәлеп итеү ҡеүәһе буйынса 17-се рейтингты «Эксперт РА» агентлығы төҙөгән. Уның һөҙөмтәләре Мәскәүҙә Х «Төбәктә ҡалаларҙы үҫтереү һәм инвестициялар: иң яҡшы тәжрибәләр һәм яңы йүнәлештәр» бөтә Рәсәй конгресында иғлан ителде.
БР Иҡтисади үҫеш министрлығынан хәбәр итеүҙәренсә, Башҡортостан уртаса мөмкинлектәргә эйә булған һәм уртаса хәүефле төбәк булараҡ баһалана.
Рейтинг төҙөгәндә эксперттар дөйөм илдәге хәүефтәргә лә баһа биргән. Уларҙың мәғлүмәттәренә ярашлы, 2011-2012 йылдарҙа Рәсәйҙә иҡтисади үҫеш күҙәтелгән. Икенсе йыл рәттән уртса ил буйынса хәүефтәр кәмей. Экология өлкәһендәге хәүефтәр генә бер аҙ артҡан.


text:
01 ноябрь 2011 йыл, 16:35
автор: Тимур Рәхмәтуллин
Сибайҙың крайҙы өйрәнеү моделле китапханаһында Башҡортостан Республикаһында Милләт-ара татыулыҡты нығытыу йылына арналған «Дуҫлыҡ сәскәһе» зона викторинаһында еңеүселәрҙе наградлау тантанаһы үтте. Ҡала округы хакимиәтенең мәғлүмәт-аналитика бүлегенән хәбәр итеүҙәренсә, урындағы китапханасылар конкурс-викторинаны «Атайсал» гәзите менән берлектә ойошторған.
Конкурста «Атайсал» гәзитен уҡыусы Сибай ҡалаһы һәм Баймаҡ районы халҡы ҡатнашҡан. Башҡорт дәүләт университетының Сибай институты студенттары, Р.Өмөтбаев исемендәге лицей уҡыусылары ҙур әүҙемлек күрһәткән.
Өс тур һөҙөмтәләре буйынса еңеүселәр билдәләнде. Улар – Хөсәйенова Аделина (Баймаҡ районы), Гүзәл һәм Мәрйәм Вилдановтар (Сибай), Альмира Яналина (Баймаҡ районы); Лилиә Ғәйнуллина, Миләүшә Матинова, Наҙгөл Ҡотләхмәтова, Айгина Языкбаева (Р.Өмөтбаев исемендәге лицей).
Еңеүселәргә һәм конкурста әүҙем ҡатнашыусыларға грамоталар һәм бүләктәр тапшырылды.


text:
02 февраль 2011 йыл, 17:39
автор: Тимур Рәхмәтуллин
Башҡортостанда йәшәгән ҡырғыҙҙар БР Президенты Рөстәм Хәмитовтың 2011 йылды республикала Милләт-ара татыулыҡты нығытыу йылы тип иғлан итеү тураһындағы Указын хуплай, тине Башҡортостан Республикаһындағы «Ала-Тоо» ҡырғыҙ мәҙәниәт үҙәге рәйесе Соно Алиева.
— Милләт-ара татыулыҡты нығытыу йылын иғлан итеү көнүҙәк, — тип билдәләй Соно Алиева. – Айырыуса ул һуңғы арала беҙҙең илдә барған ваҡиғалар фонында бик урынлы. Күптән түгел Мәскәүҙә, Санкт-Петербургта һәм Төньяҡ Кавказда булып үткән ваҡиғаларҙы барыбыҙ ҙа хәтерләйбеҙ. Милләт-ара дошманлыҡ фонында Башҡортостанда бындай ыҙғыштар булманы, ә республика Президентының инициативаһы, минең ҡарашҡа, кешеләр дуҫлығының нығыныуына булышлыҡ итәсәк. Беҙ, милли-мәҙәни беркмәләр етәкселәре, бергәләп байрамдар, фестивалдәр һәм башҡа саралар үткәрәбеҙ, республика халҡы араһында эш алып барабыҙ. Төбәктә оҙаҡ йылдар бергә йәшәү барышында кешеләр бер-береһен аңларға өйрәнде. Башҡортостан халҡы икенсе мәҙәниәт вәкилдәренә ихтирам менән ҡарай.


text:
13 май 2015 йыл, 16:23
фото: Олег Яровиков
ӨФӨ, 2015 йыл, 13 май. /«Башинформ» мәғлүмәт агентлығы, Ләйлә Аралбаева/. 17 июлдә Севастополдә инновациялы халыҡ-ара проект — «Интеллектуаль Ебәк юлы» автокарауаны башлана. Ул Ҡырғыҙстан Республикаһының Ысыҡкүл буйында тамамлана. 5 сентябргә тиклем 60 ҡатнашыусы 11 ҙур ҡалала туҡтап, дүрт ил (Рәсәй, Ҡаҙағстан, Ҡырғыҙстан, Тажикстан) аша үтә. Улар — Севастополь, Ярославль, Яр Саллы, Ырымбур, Өфө, Астана, Алматы, Нарын, Ош, Бишкәк, Дүшәнбе.
Бөгөн, 13 майҙа, «Башинформ» агентлығының конференциялар залында сараны ойоштороусылар яңы проект хаҡында һөйләне.
Карауанда Рәсәйҙең, Ҡырғыҙстандың, Ҡаҙағстандың, Тажикстандың, Ҡытай Халыҡ Республикаһының һәм Һиндостандың белем биреү университеттары һәм ғилми-тикшеренеү институттары ҡатнаша. Карауан сиктәрендә ғилми-ғәмәли конференциялар һәм форумдар, түңәрәк өҫтәлдәр, этник фестивалдәр ҡаралған. 29-30 июлдә Өфөлә Һинд мәҙәниәте фестивале һәм түңәрәк өҫтәлдәр уҙа.
Быйыл проект рус ғалимы, дәүләт һәм йәмәғәт эшмәкәре П.П.Семенов-Тян-Шанский иҫтәлегенә арналған. Был йылда уның Урта Азияға барыуына һәм рус экспедицияһының Тянь-Шань тауына менеүенә 160 йыл тула. Шулай уҡ карауанда ҡатнашыусылар үҙҙәренең проектын Бөйөк Еңеүҙең 70 йыллығына бағышлай.
Киләсәктә сараны Европа һәм Азия университеттарын йәлеп итеп, йыл һайын ойошторорға планлаштырыла.


text:
Рәсәй һәм донъя хәбәрҙәре
Сәғүд ғәрәбстанының хәрби һауа көстәре Йемендың башҡалаһы Сананы утҡа тотоуын дауам итә. 10 кеше һәләк булған. Берләшкән Милләттәр Ойошмаһы ҡаршы яҡтарҙы һөйләшеү башларға саҡыра.
Эстонияның фермерҙары, һөт етештереүселәре парламент бинаһы янында ҡаршылыҡ акцияһы үткәрҙе. Рәсәй был илдән тауар индереүҙе тыйғас, эстон фермерҙары бик ауыр хәлдә ҡалған. Шуға ла улар дәүләттән өҫтәмә финанс ярҙам талап итә.
Венгрия армияһы Сербия менән сикте ябыуға йүнәлтелгән яңы ҡанундарҙың үтәлешен тәьмин итәсәк. Улар ҡасаҡтарҙы теркәүҙә һәм сикте һаҡлауҙа ла ҡатнашасаҡ. Яңы ҡағиҙәләр бөгөн ғәмәлгә инде һәм сикте үткән өсөн 3 йылға тиклем иректән мәхрүм итеүҙе күҙ уңында тота.
Калифорнияла урман янғындары менән 11 мең кеше көрәшә. Һуңғы мәғлүмәттәргә ҡарағанда, 100-ҙән ашыу йорт янып көлгә әйләнгән. Йәшәү өсөн ҡурҡыныс булған биләмәләрҙән 23 мең кеше эвакуацияланған. Америка Ҡушма Штаттарында быға тиклем бындай күләмле янғындар теркәлмәгән.


text:
29 сентябрь 2010 йыл, 12:38
автор: Ғәлиә Нәбиева
Республика механизаторҙары миллион гектар һөрөнтө ерҙе эшкәртте. Дөйөм алғанда, планлаштырылған майҙандың 75 процентында туңға һөрөү үткәрелгән.
— Был агротехник алым игенселәргә яҙғы баҫыу эштәрен үткәреүгә тупраҡта дым тупларға ярҙам итәсәк, — ти БР Ауыл хужалығы министрлығының прогрессив үҫемлекселек технологиялары бүлегенең баш агрономы Таһирйән Мөхәмәтзиев. – Төрлө райондарҙа төрлө технологиялар ҡулланалар.
Тәтешле һәм Ауырғазы райондары игенселәре туңға һөрөүҙе тулыһынса тамамланы. Стәрлетамаҡ, Саҡмағош, Илеш, Ҡалтасы райондарында баҫыуҙарҙың 90 проценты эшкәртелгән. Шәкәр сөгөлдөрөн йыйып алыуға һәм майҙандарҙың бушауына ҡарап, туңға һөрөү дауам иттереләсәк.


text:
27 май 2013 йыл, 14:07
автор: Галина Бахшиева
Бөгөн рәсми рәүештә теркәлгән 6750 эшһеҙгә яҡынса 26200 вакансия тура килә. 2013 йыл башынан алып баш ҡаланың халыҡты эш менән тәьмин итеү хеҙмәтенә йәмғеһе 71700 буш эш урыны тураһында мәғлүмәт ҡабул ителгән.
Көсөргәнешлек коэффициенты, йәғни эшһеҙҙәр менән вакансиялар нисбәте, әлеге ваҡытта 0,28-гә тиң. Икенсе төрлө әйткәндә, Өфөлә һәр эшһеҙгә яҡынса өс вакансия тура килә. Баш ҡалала рәсми эшһеҙлек кимәле 1,2 процентҡа тиң, тип хәбәр иттеләр Өфөнөң Халыҡ мәшғүллеге үҙәге – йәштәр хеҙмәт биржаһынан.
Ағымдағы йыл башынан алып халыҡ мәшғүллеге хеҙмәте ярҙамында яҡынса 5800 өфөлө эшкә урынлашҡан. Йәнә меңдән ашыу кеше бушлай уҡытырға ебәрелгән. Әлеге ваҡытта хеҙмәт биржаһында 7300-гә яҡын кеше иҫәптә тора.


text:
04 март 2010 йыл, 16:34
автор: Сергей Захаров
ЮНЕСКО эштәре буйынса республика комитеты менән хеҙмәттәшлек тураһындағы килешеү нигеҙендә Башҡортостанда эш сәфәре менән Баден-Вюртемберг еренең «Көнбайыш-Көнсығыш» йәмғиәте рәйесе Ганс Эренфрид Мате булып китте.
Уның БР Президенты ҡарамағындағы Дәүләт советнигы Сергей Лаврентьев менән осрашыуы барышында республика менән Федератив Германия республикаһы йәмәғәт ойошмаһының ике яҡлы хеҙмәттәшлегенең перспективалары тикшерелде.
Германиянан килгән ҡунаҡ Мифтахетдин Аҡмулла исемендәге Башҡорт дәүләт педагогия университеты һәм Салауат ҡалаһы педагогия коледжы студенттары менән осрашты. Уларға халыҡ-ара мөнәсәбәттәр темаһына лекциялар уҡыны.
БР ЮНЕСКО эштәре буйынса комитетта ҡайһы бер социаль һәм мәҙәни проекттарҙы ғәмәлгә ашырыу буйынса һөйләшеүҙәр үтте. Атап әйткәндә, сентябрҙә Штутгартта БР Рус дәүләт академия драма театрының гастролдәре үтәсәк. Йәнә бер проект күҙе күрмәгән кешеләрҙең проблемаларына йүнәлтелгән. Башҡа программалар Башҡортостан менән Германияның мәғариф һәм медицина өлкәһендә хеҙмәттәшлек итеүенә ҡайтып ҡала.


text:
13 март 2014 йыл, 14:47
автор: Розалия Вәлиева
Башҡортостанда мәғлүмәти технологиялар тармағын үҫтереү буйынса эксперттар советы булдырыласаҡ. Тейешле ҡарар республиканың рәсми хоҡуҡи мәғлүмәт интернет-порталында баҫылған.
Эксперттар советы – мәғлүмәти технологиялар өлкәһендә эшләүсе, республика башҡарма власть органдары, урындағы үҙидара органдары һәм ойошмалары эшмәкәрлеген ярашлы итеү өсөн ойошторолған, консультация органы.
Эксперттар советы ағзаларының мәғариф, кадрҙар тәьминәте, технологик эшҡыуарлыҡ өлкәһендә мәғлүмәти технологияларҙы үҫтереү буйынса кәңәштәр һәм тәҡдимдәр әҙерләүҙәре күҙаллана. Бынан тыш, эксперттар советы мәғлүмәти технологиялар үҫеше, шулай уҡ ярашлы йүнәлешкә системалы проекттарға дәүләт ярҙамы сараларын билдәләйәсәк.
Совет составында – БР Хөкүмәте Премьер-министры урынбаҫары Дмитрий Шаронов, республиканың Мәғлүмәт технологиялары буйынса агентлығы етәксеһе Илдар Ямалов, предприятиелар вәкилдәре.


text:
12 март 2015 йыл, 10:21
фото: Олег Яровиков
ӨФӨ, 2015 йыл, 12 март. /«Башинформ» мәғлүмәт агентлығы, Эльвира Латипова/. Башҡортостан Республикаһының «Башнефть» акционерҙар нефть компанияһы» асыҡ акционерҙар йәмғиәтендәге өлөшө 25 процент плюс бер акция тәшкил итеүе ихтимал. Был хаҡта журналистарға компанияның 11 мартта һайланған директорҙар советы ағзалары хәбәр итте.
— Яҡын араларҙа казначей акциялары операцияһынан һуң Рәсәйҙең дөйөм өлөшө устав капиталының 75 процентынан ашыу һәм 85 процент самаһы ябай акциялар тәшкил итәсәк. Ошо 75 процент устав капиталының 25 проценты һәм плюс бер акция — республикаға, 50 проценттан ашыуырағы Рәсәй Федерацияһына тура киләсәк тип көтөлә, — тине Рәсәй энергетика министрының беренсе урынбаҫары Алексей Текслер.
Республиканың «Башнефть» компанияһындағы өлөшө хаҡында мәсьәлә март-апрель айҙарында хәл ителәсәк, — тип аңлатма бирҙе Рөстәм Мәрҙәнов.
Эксперттар күҙаллауынса, милек структураһының үҙгәреүе һөҙөмтәһендә Башҡортостандың «Башнефть» эшмәкәрлегенән алынған килеме һиҙелерлек артасаҡ.
— Әлбиттә, республика үҙенең акциялары күләменә дивидендтар аласаҡ. Был өҫтәмә аҡса, быға тиклем ул икенсе акционерға бирелгән. Компанияның республикала ҡалдырған аҡса күләме бер нисә тапҡырға артасаҡ, тип ышаныслы әйтергә мөмкин, — тип күҙаллай Алексей Текслер.
Алексей Текслер билдәләүенсә, дивидендтар түләүгә саф табыштың 25 проценты самаһы йүнәлтелә, әммә акционерҙар был өлөштө арттырыу хаҡында ҡарар ҡабул итергә хоҡуҡлы.
Алексей Текслер һүҙҙәренсә, һалым керемдәре һәм дивидендтарҙан тыш, «башҡа төрлө ярҙам күрһәтеү» дауам итәсәк.
— Төп акционерҙар — Рәсәй Федерацияһы, республика булһынмы — төбәктәрҙең проекттарын үҫтереүгә ҡыҙыҡһыныу белдерә. Был мәсьәләләрҙе тикшерәсәкбеҙ, — тине Рәсәй энергетика министрының беренсе урынбаҫары.
«Башнефть» акционерҙар нефть компанияһы» асыҡ акционерҙар йәмғиәте — Башҡортостандың яғыулыҡ-энергетика комплексы предприятиелары базаһында барлыҡҡа килгән нефть компанияһы. Декабрь баштарында «Система» акционерҙар финанс корпорацияһы милегенән Рәсәй Федерацияһы милегенә күсте.


text:
14 ноябрь 2014 йыл, 10:56
фото: Олег Яровиков
ӨФӨ, 2014 йыл, 14 ноябрь. /«Башинформ» мәғлүмәт агентлығы, Илья Спиридонов/. 13 ноябрҙә Республика Йортонда Башҡортостан Президенты Рөстәм Хәмитов Көньяҡ-Африка Республикаһының Рәсәй Федерацияһындағы Ғәҙәттән тыш һәм Тулы хоҡуҡлы Илсеһе Мандиси Мпахлуа менән осрашты. Яҡтар Башҡортостанда «Bell» самосвалдарын етештереү перспективаларын һәм башҡа үҙ-ара хеҙмәттәшлек мәсьәләләрен тикшерҙе.
Рөстәм Хәмитов, әлеге ваҡытта республиканың Көньяҡ-Африка Республикаһы менән тауар әйләнеше 100 мең долларҙан арта, тип билдәләне. Әммә Башҡортостан хеҙмәттәшлекте нығытыу һәм уртаҡ эшмәкәрлек йүнәлештәрен үҫтереү менән ҡыҙыҡһына.
— Машина эшләү производствоһы, автобустар, станоктар, төҙөлөш материалдары өлөшөндә Көньяҡ-Африка Республикаһына тауарҙар поставкаларға әҙербеҙ. Һеҙҙә эшләү өсөн белгестәрҙе лә йүнәлтә алыр инек, – тип билдәләне республика башлығы.
Мандиси Мпахлуа Көньяҡ-Африка Республикаһының шулай уҡ кооперация зонаһын киңәйтеүҙә һәм инвесторҙар йәлеп итеүҙә ҡыҙыҡһыныуын белдерҙе. Илсенең фекеренсә, республиканы тау-мәғдән сығарыу сәнәғәте өсөн ҡорамалдар поставкалаусы компаниялар ҡыҙыҡһындыра ала.
— Әлеге ваҡытта ошондай ҡорамалдар сығарыу буйынса Башҡортостанда производствоны эшләтеп ебәреүҙе ҡарайбыҙ. Көньяҡ-Африка Республикаһынан «Bell» компанияһы самосвалдар етештерә. Был бик көслө компания. Компанияның Рәсәйҙә етештереүсе булараҡ эшләүе өсөн шарттарҙы һәм мөмкинлектәрҙе өйрәнәбеҙ. Көньяҡ-Африка Республикаһында «Bell» компанияһының абруйы бик яҡшы, һәм уны бында, Рәсәйҙә лә шулай итеп күрергә теләр инек, – тине Мандиси Мпахлуа.
Рөстәм Хәмитов был аҙымдың Башҡортостан һәм Көньяҡ-Африка Республикаһы араһында эшлекле мөнәсәбәттәр урынлаштырыуҙа «тәүге аҡсарлаҡ» буласағына ышаныс белдерҙе.


text:
04 апрель 2016 йыл, 17:28
фото: Олег Яровиков
ӨФӨ, 2016 йыл, 4 апрель. /«Башинформ» мәғлүмәт агентлығы, Ксения Калинина/. Башҡортостанда саҡырылыш буйынса хәрби хеҙмәткә алыныусыларҙың ҡатындарына һәм балаларына ай һайын пособие түләнә. Был хаҡта «Интерфакс-Волга буйы» агентлығында үткән матбуғат конференцияһында Башҡортостандың хәрби комиссары вазифаһын ваҡытлыса башҡарыусы Риф Вәлиев хәбәр итте.
Уның һүҙҙәренсә, федераль законға ярашлы саҡырылыш буйынса хәрби хеҙмәткә алыныусыларҙың ҡатындарына һәм балаларына йыл һайын индексацияланған түләүҙәр ҡаралған.
«Пособие алыу өсөн никах рәсми теркәлергә тейеш. Гражданлыҡ никахы иҫәпкә алынмай, закон буйынса бындай осраҡта түләүҙәр ҡаралмаған, — тине Риф Вәлиев. — 24 565 һум күләмендәге бер тапҡыр бирелә торған пособие алыу өсөн хәрби хеҙмәткәрҙең ҡатынының йөклөлөк ваҡыты 180 көн (26 аҙна) булырға тейеш. Өс йәшкә тиклемге балаһы булған хәрбиҙең ғаиләһенә 10 528 һум күләмендәге айлыҡ пособие тәғәйенләнә».
Пособие алыу өсөн баланың әсәһенә йәшәгән урын буйынса социаль яҡлау органына мөрәжәғәт итергә кәрәк. Шунда уҡ тейешле документтар исемлеге бирелә.
«Башинформ» агентлығы хәбәр иткәнсә, Үҙәк хәрби округы штабы ҡушыуы буйынса быйыл яҙ Башҡортостандан 5300-ҙән ашыу егет Ҡораллы Көстәр сафына алына. Ҡоро ер ғәскәрҙәренә — 2900 самаһы, Хәрби-һауа көстәренә — 360, Хәрби-диңгеҙ флотына — 130, Стратегик тәғәйенләнештәге ракета ғәскәрҙәренә — 320, Һауа десанты ғәскәрҙәренә — 120, Эске эштәр министрлығының эске ғәскәрҙәренә 540 кешене оҙатыу ҡарала.
Риф Вәлиев әйтеүенсә, яҙғы саҡырылыштың төп үҙенсәлеге — хеҙмәткә алыныусыларға электрон карталар биреү. Ҡатындары һәм балалары йәки ата-әсәләре хаҡлы ялда булған егеттәр өйгә яҡыныраҡ урында хәрби бурысын үтәйәсәк.


text:
31 март 2010 йыл, 10:29
автор: Евгений Рәхимҡолов
Мәскәү метроһының «Лубянка» һәм «Мәҙәниәт паркы-радиальная» станцияларындағы шартлауҙар — бандиттар эше, мосолмандарҙыҡы түгел. Шундай фекерен белдерҙе «Башинформ» агентлығына комментарийында Башҡортостан Республикаһы мосолмандары Диниә назараты мөфтөйө Нурмөхәмәт Ниғмәтуллин.
— Мин был ваҡиғаларҙы дини кеше күҙлегенән сығып баһалайым һәм, әлбиттә, был вәхшилеккә бер ниндәй ҙә аҡлау тапмайым, — тине ул. – Ләкин дингә ҡатнашлығы булмаған ябай кеше күҙлегенән сығып ҡарағанда ла, бындай енәйәтте бер нисек тә аңлатып булмай. Енәйәтселәрҙең ислам менән ышыҡланыуы асыу тыуҙыра, ислам дине бер ҡасан да аҡламаны һәм аҡламаясаҡ бындай вәхшилекте. Барыбыҙға ла Аллаһы Тәғәлә ғүмер биргән, һәм берәүҙең дә уны тартып алыуға хоҡуғы юҡ. Аллаһы Тәғәлә менән шул рәүешле беҙгә Ватаныбыҙ ҙа бирелгән. Илебеҙҙәге бар конфессиялар ҙа быуаттар буйына үҙ-ара уртаҡ тел тапҡан. Кемдеңдер был тыныслыҡты боҙоуына юл ҡуйырға ярамай.


text:
02 март 2013 йыл, 13:05
автор: Галина Бахшиева
2013 йыл башынан алып Башҡортостанда 82 мең тоннанан ашыу һөт һатылған, шуларҙың 77 мең тоннанан ашыуы ауыл хужалығы предприятиеларына һәм фермер хужалыҡтарына тура килә.
БР Ауыл хужалығы министрлығының матбуғат хеҙмәтенән хәбәр итеүҙәренсә, дөйөм алғанда республикала тулайым һауым был ваҡыт эсендә 191 мең тоннанан ашҡан.
Төбәктә етештерелгән һөттөң яҡынса 89,5 мең тоннаһы – ауыл хужалығы предприятиеларына һәм фермер хужалыҡтарына, ҡалғандары шәхси ярҙамсы хужалыҡтарға тура килә.
Тулайы һауым буйынса иң юғары күрһәткестәр Саҡмағош районында (йыл башынан бында 6658 тонна етештерелгән), Стәрлетамаҡ районында (6018 тонна), Дүртөйлөлә (5024 тонна) һәм Илеш районында (4047 тонна) билдәләнә.
Был райондар һөт һатыу буйынса ла лидерҙар булып тора. Шулай итеп, Саҡмағош районының ауыл хужалығы предприятиелары 2013 йыл башынан алып яҡынса 6400 тонна һөт һатҡан, Стәрлетамаҡ хужалыҡтары – 5000 тоннанан ашыу, Дүртөйлө эшсәндәре – 4700 тоннанан ашыу, Илеш хужалыҡтары 3600 тоннаға яҡын һөт һатҡан.


text:
08 июль 2014 йыл, 17:15
автор: Эльвира Латипова
Ғинуар-июндә Башҡортостанда инфляция, дөйөм алғанда Рәсәйҙәге кеүек, 4,8 процент тәшкил итте. Волга буйы федераль округында был күрһәткес Удмуртия Республикаһында 3,8 проценттан алып Ульяновск өлкәһендә 5,6 процентҡа тиклем үҙгәрә, тип хәбәр итә Башҡортостанстат.
Башҡортостандың ҡулланыу баҙарында инфляция торошо ағымдағы йылда былтырғыға ҡарағанда аҙыҡ-түлеккә (2013 йылдың ғинуар-июнендәге 6,1 процентҡа ҡаршы 8,3 процент) һәм хеҙмәттәргә (2,7-гә ҡаршы 4,3 процент) хаҡтарҙың юғарыраҡ үҫеше менән билдәләнә. Аҙыҡ-түлек булмаған тауарҙарға хаҡтар былтырғы темптар менән үҫешә: алты ай эсендә 1,7 процентҡа.
Волга буйы федераль округының күпселек субъекттарында картуфҡа һәм йәшелсәгә хаҡтар байтаҡҡа артҡан. Ярайһы уҡ сусҡа ите, ҡош ите, һөт һәм һөт ризыҡтары, аҡ май, дөгө, тары ярмалары, шәкәр, туңдырылған балыҡ һәм араҡы ҡыйбатланған. Шуның менән бергә тауыҡ йомортҡаһына һәм көнбағыш майына хаҡтар төшкән.


text:
25 июнь 2013 йыл, 12:19
автор: Ольга Мортазина
Өфөлә «Оперение-2013» ижади үҫеш студиялары фестивале асылды. Сара урындағы бағыусылар ярҙамында Константин Хабенскийҙың хәйриә фонды менән ойошторола. Фестивалдә Рәсәйҙең һигеҙ ҡалаһында урынлашҡан 13 студиянан 500-гә яҡын бала һәм уларҙың уҡытыусылары ҡатнаша. Матбуғат конференцияһында Константин Хабенский хәбәр итеүенсә, йәш артистарға үҙҙәренең ҡалалары тураһында «Ә беҙҙә…» тип аталған ун минутлыҡ тамаша әҙерләргә ҡушылған ине. Сара сиктәрендә шулай уҡ балалар импровизациялар башҡарасаҡ, шиғриәт кисәһе ойоштороласаҡ.
Константин Хабенский билдәләүенсә, студияларҙың төп маҡсаты – театраль юғары уҡыу йорттарына буласаҡ студенттар әҙерләү түгел, ә ижади шәхестәр тәрбиәләү.
Тәүге ижади үҫеш студиялары 2008 йылда булдырылды. 2011 йылда бындай студия Өфөлә — 49-сы мәктәп нигеҙендә асылды. «Студияла шөғөлләнгән балалар үҙ-ара ярышырға, тәжрибә уртаҡлашырға тейеш. Шулай итеп фестиваль ойоштороу идеяһы килеп тыуҙы. Бөгөнгө көнгә проектта ҡатнашыусыларҙың кимәле бер тигеҙ. Былтырғы фестивалдә, мәҫәлән, Ҡазан ныҡ айырылып тора ине. Йыл дауамында төрлө студяларҙа булып, барыһының да ошо кимәлгә етеүен, ә ҡайһы берәүҙәренең хатта үтеп китеүен күрҙек», — тип һөйләне проекттың художество етәксеһе.
Фестиваль «Йәшел сауҡалыҡ» шифаханаһында үтә.


text:
“Нарконон-Өфө” ойошмаһы ябыла
Коммерция булмаған был ойошма эшмәкәрлегендә сектантсыларса ҡараш тапҡан. “Нарконон-Өфө” ойошмаһы инде биш йыл дауамында сәләмәт йәшәүгә өгөт алып бара.
Лекция уҡырға мәктәпкә килгән саҡта улар Рон Хаббард китаптарын да таратҡан. Был кешенең уҡыуҙары Башҡортостанда тыйылған сайентологтар сектаһы өсөн өгөтләй. Был сектаның маҡсаты - үҙ сафтарына күберәк кеше йыйыу, алкоголиктар һәм наркомандар тотороҡһоҙ кешеләр, өгөткә лә тиҙ бирешә.
“Нарконон-Өфө” ойошмаһы етәкселеге иһә мәхкәмә ҡарары менән риза булмай, дәғүәләшеүҙе дауам итәсәктәрен белдерә. Уның етәксеһе судьяларға мәктәп уҡытыусыларынан килгән тауҙай рәхмәт хаттарын да күрһәткән.
Ә Әбйәлил районында 4 йылдан ашыу элек ҡылынған енәйәт буйынса мәхкәмә тыңлауҙары башланды. 2004 йылдың мартында Әбйәлилдә башта 10 йәшлек ҡыҙ бала, һуңғараҡ 2005 йылға сыҡҡас бер ҡатын юғала.
Уларҙы таба алмайҙар. былтыр майҙа был ике кәүҙәне ҡоҙоҡтан табалар. Енәйәтсене лә асыҡлайҙар. Ул бер таксикоман булып сыға. Токсик матду ҡулланып иҫергән килеш ул ни өсөн үлтереүен аңлата алмаған.


text:
01 декабрь 2014 йыл, 13:56
ӨФӨ, 2014 йыл, 1 декабрь. /«Башинформ» мәғлүмәт агентлығы, Ләйлә Аралбаева/. Ҡурған өлкәһенең Әлмән районында «Ҡаҙ өмәһе» милли байрамы үтте.
Башҡортостан Республикаһының Силәбе өлкәһендәге Даими вәкиллегенең матбуғат секретары Михаил Хәбиров хәбәр итеүенсә, байрам хужалары, ауыл клубы хеҙмәткәрҙәре һәм «Ләйсән» башҡорт фольклор төркөмө йорт ҡаҙҙарын әҙерләү йолаһын күрһәтте.
Башҡорт йырҙары, таҡмаҡтар яңғыраны, уйындар һәм конкурстар уҙғарылды, башҡорт милли аш-һыуы әҙерләнде. Байрамда шулай уҡ Казенное ауылынан «Зоренька» рус мәҙәниәте үҙәге вәкилдәре әүҙем ҡатнашты.
«Ҡаҙ өмәһе» башҡорттарҙың милли ғөрөф-ғәҙәте аралашыу, халыҡтың ҡунаҡҡа йөрөү йолалары менән бәйле. Ҡаҙ ҡанатынан мендәр, юрған эшләгәндәр, итенән төрлө ашамлыҡ әҙерләгәндәр. Йыл һайын уҙғарылған байрамды көтөп алғандар, айырыуса йәштәр, ҡыҙҙар. Матур итеп кейенеп, ҡаҙҙарҙы көйәнтәләргә элеп һыу буйына барғандар, һыуҙа түшкәләрҙе йыуғандар. Йола йырҙар менән оҙатылған, ә йортта һый-хөрмәт әҙерләнгән. Кисен йәштәр күңелле уйындар уҙғарған.


text:
18 февраль 2011 йыл, 11:12
автор: Эльмира Сабирова
Башҡорт дәүләт аграр университеты шәмбелә, 19 февралдә, Асыҡ ишектәр көнө үткәрә. Сара Йәштәр һарайында (Юбилей мәҙәниәт һарайы) сәғәт 11-ҙә башлана.
Юғары уҡыу йортонан әйтеүҙәренсә, Асыҡ ишектәр көнө – һәр абитуриент ҡатнашырға тейешле сара. Ниндәй вузға һәм факультетҡа барасағын белгән йәштәр һайлауҙарының дөрөҫ булыуына инана, ә кемдәр кире уйлай – дөрөҫ ҡарарға килә ала.
Бынан тыш, был уҡыу йорто һәм уҡытыусылар, шулай уҡ уҡырға инеү, белем алыу һәм студент тормошо менән туранан-тура танышыу мөмкинлеге лә.
БДАУ-ның ҡабул итеү комиссияһынан хәбәр итеүҙәренсә, ректор, проректорҙар, декандарҙың сығыштары планлаштырылған. Улар абитуриенттарҙың һорауҙарына яуап бирәсәк һәм юғары уҡыу йорто хаҡында һөйләйәсәк. Сараға килеүселәр йәнә студенттарҙың үҙешмәкәр коллективтары сығыштарын ҡарай аласаҡ. Артабан теләге булғандарҙы факультеттар буйлап экскурсия көтә.


text:
02 июль 2010 йыл, 9:36
автор: БР Президентының матбуғат хеҙмәте
1 июлдә Республика йортонда Башҡортостан Республикаһы Президенты М.Ғ. Рәхимов Элемтә, мәғлүмәт технологиялары һәм коммуникациялар өлкәһендә күҙәтеү буйынса федераль хеҙмәт етәксеһе С.К. Ситников менән эш осрашыуы үткәрҙе.
Осрашыуҙа Сергей Ситников Башҡортостан Президентын Элемтә, мәғлүмәт технологиялары һәм киң коммуникациялар өлкәһендә күҙәтеү буйынса федераль хеҙмәттең Башҡортостан Республикаһындағы идаралығының яңы етәксеһе Ш. Ә. Хәсәнов менән таныштырҙы. М.Ғ. Рәхимов Ш.Ә. Хәсәновты яуаплы вазифаға тәғәйенләнеүе менән ҡотланы һәм эшендә уңыштар теләне.
Башҡортостан Президенты М.Ғ. Рәхимов, республика менән Роскомнадзор араһындағы партнерлыҡ мөнәсәбәттәре, конструктив хеҙмәттәшлек һаҡланып ҡалыр, шулай уҡ киләсәктә лә уңышлы үҫер, тигән ышаныс белдерҙе.
Осрашыуҙа шулай уҡ халыҡҡа дәүләт хеҙмәттәрен электрон юл менән күрһәтеү мәсьәләләре тикшерелде, Башҡортостан территорияһында “Электрон Рәсәй (2002 – 2010 йылдар)” айырым маҡсатлы федераль программаһының тормошҡа ашырылыу барышы ҡаралды, һанлы телетапшырыуҙарға күсеү мәсьәләләре күтәрелде.
Белешмә
Хәсәнов Шамил Әғләм улы 1972 йылда Зарафшан ҡалаһында (Үзбәкстан) тыуған. Өфө дәүләт авиация техник университетын тамамлаған.
1997 – 1999 йылдарҙа — Өфө дәүләт авиация техник университеты ҡарамағындағы Башҡортостан төбәк яңы мәғлүмәт технологиялары үҙәгенең инженер-программисы.
1999 — 2007 йылдарҙа киң мәғлүмәт саралары өлкәһендә контроль һәм күҙәтеү функцияларын тормошҡа ашырыусы федераль башҡарма власть органының территориаль идаралыҡтарында эшләй.
2007 — 2008 йылдарҙа — Киң коммуникациялар, элемтә һәм мәҙәни мираҫты һаҡлау өлкәһендә күҙәтеү буйынса федераль хеҙмәттең Ханты-Манси автономиялы округы – Югра буйынса идаралығы етәксеһе.
2008 — 2009 йылдарҙа — элемтә, мәғлүмәт технологиялары һәм киң коммуникациялар буйынса федераль хеҙмәттең Ханты-Манси автономиялы округы – Югра һәм Ямал-Ненец автономиялы округы буйынса идаралығы етәксеһе.
2010 йылдың июнендә Роскомнадзорҙың Башҡортостан Республикаһы буйынса идаралығы етәксеһе итеп тәғәйенләнә.


text:
Көйәрмәндәрҙең дәррәү алҡышлауы ла беҙҙең футболистарға еңеү яуларға ярҙам итмәне
Европа һәм Рәсәй-Словакия йыйылма командаһы араһында үткән чемпионат матчы Өфө көйәрмәндәре араһында шау-шыу тыуҙырманы.
Шулай ҙа милли команданың иң тоғро көйәрмәндәре финалға тиклем бергә ҡалды. ,,Нефетселәр,, стадионында күнекмәләрҙең ҡыҙған мәле. Феликс Хәфизов турнирҙың бер уйынын да ҡалдырмаҫҡа тырыша. Был чемпионатта егеттең яратҡан ике командаһы көс һынаша - Испания һәм Рәсәйҙекеләр. Уның фекеренсә, милли йыйылма командала иң яҡшы уйынсылар ҡатнаша. Рәсәй командаһы өсөн Словакия йыйылма командаһы менән матч иң мөһим уйындарҙың береһе. Шуға ла көйәрмәндәр яғынан ҡыҙыҡһыныуҙың да күберәк булыуы көтөлгәйне. Әммә Өфө спортбарҙарының яртыһы буш ҡалды. Быны уйндың киске сәғәт алтыла башланыуы, шуға күпселек халыҡтың эштә булыуы менән аңлаттылар. Шулай ҙа ҡайһы берәүҙәр яратҡан командалары өсөн ,,көйөргә,, һәр ваҡыт әҙер. Рәсәй уйынсылары өсөн ,,көйөүҙән,, Өфө гөрләп торҙо. Беренсе таймдың Словактар файҙаһына тамамланыуы тамашасылар һанын кәметте, әлбиттә. Әммә, беҙҙең футболистар бирешергә ашыҡманы.
Көйәрмәндәрҙең дәррәү алҡышлауы ла беҙҙең футболистарға еңеү яуларға ярҙам итмәне. Шулай ҙа команда иң мөһим матчта отолһа ла, фанаттар иғтибарынан ситтә ҡалманы.


text:
20 август 2010 йыл, 13:00
автор: Рәсүл Хәмиҙуллин
Сибайҙа яһалма боҙ менән япма һырғалаҡ төҙөлөшө тамамланып килә. Яңы спорт объекты олимпия резервын әҙерләүсе профилле үҙәк буласаҡ.
— Һырғалаҡты асыу ағымдағы йылдың октябренә планлаштырыла, — тине Башҡортостан Республикаһы Йәштәр сәйәсәте һәм спорт министрлығының әйҙәүсе советнигы Римма Чередник. – Һырғалаҡ төҙөлөшөнә "2006-2015 йылдарҙа физкультура һәм спорт үҫеше" федераль маҡсатлы программаһы сиктәрендә 60 миллион һум бүленгәйне. Йәнә 128 миллион – республика ҡаҙнаһынан.
Уның әйтеүенсә, яңы һырғалаҡ балалар-үҫмерҙәр спорт мәктәбе уҡыусыларына хоккей һәм шорт-трек менән шөғөлләнеү өсөн уңай буласаҡ. Боҙҙа шөғөлләнергә теләгән ҡала халҡы ла билдәле сәғәттәрҙә был арена менән файҙалана аласаҡ.
Боҙ майҙансығының үлсәме — 30-ға 60 метр. Уға ике ҡатлы төкәтмә өҫтәп төҙөлгән, унда өҫтәмә бүлмәләр, шул иҫәптән тренажер залы урынлашҡан.
Һырғалаҡтың проектын «Башкиргражданпроект» ябыҡ акционерҙар йәмғиәте әҙерләгән. Төҙөлөш эштәрен объектта «ПМК-Баймаҡ» яуаплылығы сикләнгән йәмғиәте алып бара.


text:
21 июль 2010 йыл, 17:00
автор: Николай Ермоленко
2010 йылдың 3 — 9 авгусында «Ҡайынҡай» дауалау-һауыҡтырыу комплексы нигеҙендә «Мин — граждан» йәйге профилле лагеры үтәсәк. Уны ойоштороусы булып «Берҙәм Рәсәйҙең Йәш гвардияһы» Бөтә Рәсәй йәмәғәт ойошмаһының Башҡортостан төбәк бүлексәһе сығыш яһай. «Ҡайынҡай»ҙа үткәргән аҙна 16 — 35 йәштәгеләр өсөн ваҡиғаларға бай булмаҡсы. Йәштәргә лекциялар уҡыласаҡ, улар менән тренингылар үткәреләсәк, ҡыҙҙар һәм егеттәр дискуссияларҙа, проект уйындарында, спорт һәм мәҙәни-күңел асыу сараларында ҡатнашасаҡ.
Лекция һәм тренингылар Башҡортостанды артабан модернизациялау, XXI быуатта именлек һәм сәскә атыуға юлдар эҙләү мәсьәләләренә, сәйәсәттә йәштәр урыны һәм уның Рәсәйҙең инновацион үҫешендәге роленә арналасаҡ. «Стратегия 2020», «Берҙәм Рәсәй» бөтә Рәсәй сәйәси партияһының Башҡортостан төбәк бүлексәһе менән хеҙмәттәшлектә ойоштороу мәсьәләләре», «Һайлауҙарҙа эшләү» кеүек башҡа темалар ҙа бар; «Урам», «Интернет-өҫтөнлөк», киң мәғлүмәт саралары менән хеҙмәттәшлек итеү, йәштәр парламентаризмы, социаль проекттар, грант булдырыу йүнәлештәре буйынса эштәр ҙә ҡаралған.
«Бизнес-йәй 2010» проекты программаһы «Мин — граждан» лагеры майҙансыҡтарының береһе буласаҡ, унда йәштәр менеджмент һәм коммуникациялар нигеҙҙәренә уҡыясаҡ, «Тормошто стратегик планлаштырыу» тренингылар курсын үтәсәк һәм республиканың уңышлы эшҡыуарҙары менән осрашып, уларҙан бизнес ойоштороу һәм үҫтереү нигеҙҙәрен өйрәнәсәк.
Лагерҙа ҡатнашыусыларға ҡунаҡҡа Дәүләт Думаһы, БР Дәүләт Йыйылышы, республиканың муниципаль берәмектәре депутаттары, «Берҙәм Рәсәй» Бөтә Рәсәй сәйәси партияһының Башҡортостан төбәк бүлексәһе һәм йәштәр йәмәғәт ойошмалары лидерҙары киләсәк. Лекциялар уҡыясаҡ һәм семинарҙар үткәрәсәк кешеләр билдәлелек яулаған һәм йәштәр менән тәжрибә уртаҡлашырға, уларға карьера һәм бизнес төҙөү буйынса практик кәңәштәр бирергә теләгән белгестәр иҫәбенән саҡырылған.
Бындай уғата файҙалы үткәрелгән ваҡыт өсөн аҡса индереү талап ителә. Путевка хаҡы – йәш гвардиясылар өсөн 3500 һум һәм партияға инмәгәндәргә - 7000 һум. Әммә был ҙур булмаған сығымдар артығы менән ҡапланасаҡ.
Лагерҙа ҡатнашыусыларҙың барыһы ла уңайлы дүрт урынлы номерҙарҙа йәшәйәсәк, етди һәм мәғлүмәткә бай көндөҙгө программанан һуң иркенләп ял итә аласаҡ. Улар алдында «ВИА Чаппа» төркөмө һәм башҡа музыкаль коллективтар һәм бардтар сығыш яһаясаҡ, дискотекалар, йәштәр өсөн «Мин – граждан», ҡыҙҙар өсөн «Мисс Йәй 2010» конкурстары ойоштороласаҡ.
«Мин – граждан» лагеры тураһында тулыраҡ мәғлүмәт алыу һәм унда нисек яҙылыу өсөн: http://www.molgvardiarb.ru


text:
04 август 2011 йыл, 16:55
автор: «Башинформ» | фото: Андрей Старостин
Башҡортостандың төньяҡ-көнбайыш райондарына эш сәфәре барышында Рөстәм Хәмитов Николо-Березовка ауылында булды, унда ул насос станцияһын реконструкциялау барышы менән танышты.
Республика башлығының матбуғат хеҙмәтендә хәбәр итеүҙәренсә, Президент Краснокама районының етәкселеге менән ауыл халҡын сифатлы эсер һыу менән тәьмин итеү мәсьәләләрен тикшерҙе. Әлеге ваҡытта районда халыҡтың һыу менән тәьмин ителеше ярайһы уҡ яҡшы хәлдә булмауы билдәләнде. Селтәрҙәрҙең туҙыуы йыш ҡына эштәге өҙөклөктәргә килтерә, быға бәйле күп кенә һыу ағып бөтә.
Проблеманы хәл итеү өсөн районда «2009-2011 йылдарға Краснокама районы халҡын сифатлы эсер һыу менән тәьмин итеү» маҡсатлы программаһы ҡабул ителгән, унда башҡа саралар менән бер рәттән Николо-Березовка ауылының һыу менән тәьмин итеү системаһын реконструкциялау ҙа ҡаралған.
Подряд ойошмалары төҙөлөш эштәрен 2010 йылдың көҙөндә башлаған. Эштәрҙе тамамлау өсөн яҡынса 14,5 миллион һум кәрәк.
Белгестәр фекеренсә, реконструкциялау буйынса эштәрҙең тамамланыуы Николо-Березовка ауылының һыу менән тәьмин ителеү мәсьәләһен 70 процентҡа хәл итергә ярҙам итәсәк.
Шулай уҡ Рөстәм Хәмитов 230 өйҙө йылылыҡ менән тәьмин иткән реконструкцияланған ҡаҙанлыҡты ҡараны. Объект 2010 йылда файҙаланыуға индерелгән. Йәнә ауылдың социаль объекттарын тәьмин иткән икенсе ҡаҙанлыҡты реконструкциялау планлаштырыла.


text:
Образование
2017 йылға Берҙәм дәүләт имтиханы һәм төп дәүләт имтиханы теҙмәһе билдәле булды
2017 йылға Берҙәм дәүләт имтиханы һәм төп дәүләт имтиханы теҙмәһе билдәле булды. Теҙмәнең яңыртылған проектын Мәғариф һәм фән өлкәһендә күҙәтеү буйынса федераль хеҙмәт әҙерләгән. Документҡа ярашлы, имтихандар алдан, төп һәм өҫтәмә этапта уҙғарыла. Берҙәм дәүләт имтиханын алдан тапшырыу...
БДМУ клиникаһында ашҡаҙан-эсәк юлындағы яман шеш ауырыуҙарын дауалау буйынса оҫталыҡ дәресе уҙҙы
БДМУ клиникаһында ашҡаҙан-эсәк юлындағы яман шеш ауырыуҙарын дауалау буйынса оҫталыҡ дәресе уҙҙы. Уны Ҡытайҙағы Сычуань университеты профессоры Пен Бин үткәрҙе. Әнәс Вәлиуллинға... йәш. Бер-нисә йыл элек уға яман шеш ауырыуы менән көрәшергә тура килә. Ҡайһы берәүҙәр кеүек ул үлемесле...
Бөгөн уҡытыусылар көнө
Был дата 1965 йылдан үткәрелеп килә. Бынан 22 йыл элек, 1994 йылда ЮНЕСКО ҡарары менән 5 октябрь Бөтә донъя уҡытыусылар көнө тип иғлан ителә. Ер шарының 100-ҙән ашыу илендә байрам дәүләт кимәлендә үтә. иң изге һөнәр эйәләре – уҡытыусылар көнө. Һәр ҡайһыбыҙҙың күңелендә ул ҡәҙерле, ғәзиз...
Ҙур этнографик диктант
Рәсәйҙә йәшәгән халыҡтарҙың тарихын, мәҙәниәтен, әҙәбиәтен һәм йолаларын беҙҙең республика халҡы яҡшы беләме? Быны бөгөн Рәсәйҙең бөтә субъекттарында ла үткәрелгән “Ҙур этнографик диктант ” акцияһы һөҙөмтәләренә таянып әйтергә мөмкин буласаҡ. Ул Башҡортостандың ҡала-райондарында ла һәм Өфөнөң бер...
Башҡортостанда биш уҡыу - етештереү комбинаты ябылыу сигендә.
Эшселәрҙе мәктәп йәшенән әҙерләү йолаһы, хәҙер бөтөнләй юҡ тиерлек. Аҡса менән тәмъмин итеү юҡлығына һылтанып, Башҡортостанда биш уҡыу - етештереү комбинаты ябылыу сигендә. Быйыл йәй мағариф министрлығы төрлө һөнәр эйәләрен әҙерләү системаһын яңынан тергеҙергә тәҡдим итте. Эшләмәгән...
Республика башлығы бөгөн 31-се һәм 116-сы мәктәптәрҙә үткән тантаналы линейкаларҙа ҡатнашты
Республика башлығы бөгөн 31-се һәм 116-сы мәктәптәрҙә үткән тантаналы линейкаларҙа ҡатнашты. Рөстәм Хәмитов мәктәп тупһаһын тәүгә аша атлап үткән балаларға уҡыуҙарында уңыштар, уҡытыусыларға юғары уңыштарға өлгәшеүен теләне. Бар кимәл белем биреү йорттарынының яңы уҡыу йылына әҙерлеге ныҡлы...
Бөгөн 1 сентябрь – белем көнө
Бөгөн 1 сентябрь – белем көнө. Республика мәғариф министрлығы мәғлүмәттәренә ҡарағанда, төбәктә уҡыусылар һаны 450 меңгә етә. Балалар баҡсаһына йөрөүселәр һәм колледж-институттар студенттарын иҫәпкә алғанда, дөйөм һан 885 меңгәсә барып баҫа. Мәғариф системаһында 147 мең хеҙмәткәр эшләй,...
Республика башлығы бөгөн эш сәфәре менән Федоровка, Стәрлебаш, Миәкә райондарында
Республика башлығы бөгөн эш сәфәре менән Федоровка, Стәрлебаш, Миәкә райондарында. Федоровкала Рөстәм Хәмитов мәктәп асыу тантанаһында ҡатнашты. Ул балаларға яңы уҡыу йылында уңыштар теләне. Рөстәм Хәмитов әйтеүенсә, мәктәптәрҙә икенсе смена булырға тейеш түгел. Республика етәкселеге бының...
Мәктәптәр һәм уҡыусылар
Мәктәп уҡыусыларына быйыл тарих дәреслегенең яңы баҫмаһы буйынса белем бирелә башлай. Рәсәй мәғариф министры Ольга Васильева ,,Яңы баҫма ҡатмарлы һорауҙарға тулы яуаптар бирә, - тип белдерҙе. Дөйөм белем биреү йорттарында тағы ниндәй яңылыҡтар һәм үҙгәрештәр бар. Дәреслектәрҙең әле буяу...
Рәсәй Федерацияһының 85 субъектында «Рәсәй уҡыусылары хәрәкәте» исемендәге әүҙем уҡыусылар мәктәбе эшләй башлай
Өфө янындағы «Ҡайынҡай» легерында махсус « Әүҙем уҡыусыларҙың балалар идаралығы мәктәбе» сменаһы үҙ эшен йомғаҡланы. Ҡарама беләккә, ҡара йөрәккә тигәндәй 10 йәшлек кенә Данил кафе директоры. Үҙ иңенә етди бурыстар алған: иҡтисади кризис мәлендә килемле бизнес төҙөп, эш урындары булдырыу һәм...
Республика башлығы Пинский исемендәге 83-сө инженерҙар лицейы эшмәкәрлеге менән дә танышты
Быйыл унда тәүге инновацион класс асыла. Уҡыусыларҙы бында инженер һөнәрҙәре серҙәренә өйрәтәсәктәр. Лицей базаһында АЙ-Ти мәктәп тә булдырылған. Уның уҡыусылары Рәсәй һәм халыҡ-ара кимәлдәге конкурсттарҙа юғары һөҙөмтәләргә ирешә.
Башҡортостанда “Мәктәпкә йыйынырға ярҙам ит” хәйриә акцияһы бара
Уның барышында күп балалы, аҙ-тәьмин ителгән ғаиләләрҙә тәрбиәләнгән, йәки инвалид, ата-әсә ҡарауынан мәхрүм ҡалған балаларға уҡыу кәрәк-яраҡтары йыйыла.Акция 31 августҡа тиклем дауам итә. Әйберҙәр социаль приюттарҙа, балалар йорттарында, шулай уҡ Ғаиләгә һәм балаға социаль ярҙам күрһәтеү район-ара...
Футболсы роботтар
Техник һөнәрҙәргә һөйөүҙе мәктәптәрҙә, йәйге лагерҙарҙа тәрбиәләйҙәр. Республика башҡорт лицей-интернаты Башҡортостандың төрлө район һәм ҡалаларынан йөҙҙән артыҡ уҡыусыны йыйҙы. Һәр тайм минут ярым дауам итә, яландағы 4 робот- уйынсы ошо ҡыҫҡа ваҡытта тупты ҡапҡаға индерергә тейеш. Бер аҙна эсендә...
Абитуриент 2016
Юғары уҡыу йортона инергә теләгән тәүге этап абитуриенттарының исемлектәре билдәле. Үҙаллы тормошҡа тәүге аҙымдарын эшләүсе йәштәр менән беҙҙең ижади төркөм дә осрашты. Ғафури районы Красноусол ҡасабаһынан килгән Нурия Латипова киләсәктә журналист булырға хыяллана. Быйыл Башҡорт дәүләт...
Бензин да кәрәкмәй, тауышы ла сыҡмай
Республикала яңы быуын мотоциклын уйлап сығарғандар. Өфө дәүләт авиация техник университеты студенттары эшләгән ике тәгәрмәсле тимер ат донъяла иң яҡшыларҙан танылған. Өфө дәүләт авиация техник университеты аспиранты Вадим Шәйәхмәтов яңы быуын мотоциклы менән таныштыра. Бензинһыҙ, электр көсө...
Вируслы покемон
Элемтә, мәғлүмәт технологиялары һәм киң коммуникациялар өлкәһен күҙәтеү федераль хеҙмәте мәғлүмәт именлеге менән шөғөлләнеүсе белгестәргә һылтанып Покемон Гоу уйынының ҡурҡынысы тураһында иҫкәртә. Мутлашыусылар вируслы ҡушымта эшләп тарата. Ул мобиль телефондан шәхси мәғлүмәтте урлай һәм уның...
Белемде ғәмәлдә үҙләштереү уҡыусыны белгес дәрәжәһенә еткерә
Башҡорт дәүләт аграр университеты студенттарының уҡыу йылында ғәмәли сирек - мотлаҡ талап. Дәреслектәге ҡағиҙәләрҙе улар хужалыҡта һынап ҡарай. Бындай хужалыҡтар ҙа осраҡлы ғына һайланмай. Ветеринария факультеты студенттары быҙау мөгөҙҙәрен көйҙөрөү ысулдары тураһында белешмә ала. Мал...
Башҡорт дәүләт аграр университеты студенттарының уҡыу йылында ғәмәли сирек - мотлаҡ талап
Телдән алған белемде ҡулдан башҡарып үҙләштереү уҡыусыны белгес дәрәжәһенә еткерә. Башҡорт дәүләт аграр университеты студенттарының уҡыу йылында ғәмәли сирек - мотлаҡ талап. Дәреслектәге ҡағиҙәләрҙе улар хужалыҡта һынап ҡарай. Бындай хужалыҡтар ҙа осраҡлы ғына һайланмай. ...
Башҡортостанда “Мәктәпкә йыйынырға ярҙам ит” хәйриә акцияһы башланды
Уның барышында күп балалы, аҙ-тәьмин ителгән ғаиләләрҙә тәрбиәләнгән, йәки инвалид, ата-әсә ҡарауынан мәхрүм ҡалған балаларға уҡыу кәрәк-яраҡтары йыйыла. Акция 31 августҡа тиклем дауам итә. Әйберҙәр социаль приюттарҙа, балалар йорттарында, шулай уҡ Ғаиләгә һәм балаға социаль ярҙам күрһәтеү район-...
Башҡорт дәүләт аграр университеты студенттарының уҡыу йылында ғәмәли сирек - мотлаҡ талап
Дәреслектәге ҡағиҙәләрҙе улар хужалыҡта һынап ҡарай. Бындай хужалыҡтар ҙа осраҡлы ғына һайланмай. Ветеринария факультеты студенттары быҙау мөгөҙҙәрен көйҙөрөү ысулдары тураһында белешмә ала. Мал дауалау алымдарын ҙур ҡыҙыҡһыныу менән өйрәнгән Фидан Бикбаев иһә быҙауҙарға прививка яһауҙа ла...


text:
Рәсәй һәм донъя хәбәрҙәре
Рәсәй Украина менән дипломатик мөнәсәбәттәрҙе өҙөү яҡлы түгел. Был турала Рәсәй сит ил эштәре министры Сергей Лавров Германия сит ил эштәре министры Франк Вальтер Штайнмайер менән осрашыуҙа белдерҙе.
Быға тиклем Рәсәй хөкүмәте рәйесе Дмитрий Медведев Украина менән дипломатик мөнәсәбәттәрҙе өҙөү ихтималлығын инҡар итмәгәйне.
Нью Йоркта 55 йәшлек имам һәм уның 64 йәшлек ярҙамсыһы атып үлтерелгән. Улар намаҙҙан ҡайтып килгәндә билдәһеҙ кеше һөжүм итә һәм енәйәт урынынан ҡаса. Әле полиция шаһиттарҙан һорау ала башлаған. Полиция вәкилдәре енәйәт дини нәфрәт нигеҙендә эшләнмәгән тип белдерә.
Италияла ишәктәрҙә сабышыу буйынса ярыштар үткән. Сабышта иң мөһиме тиҙлек түгел, ә тәккәбер хайуанды кәрәкле йүнәлештә хәрәкәт иттерә белеү. Италияла ауыл хужалығында ишәкһеҙ бер генә эш тә башҡарылмай, шуға ла 1983 йылдан ошондай ярыштар үткәрелә.


text:
12 май 2012 йыл, 12:55
автор: Галина Бахшиева
Июндә рәсәйлеләрҙе тағы алты көнлөк эш аҙнаһы көтә. РФ Хеҙмәт кодексының 112-се статьяһына ярашлы, 12 июнь — Рәсәй көнө — ял һәм байрам көнө булып тора.
Рәсәй Федерацияһы Хөкүмәтенең 2011 йылдың 20 июлендәге «2012 йылда ял көндәреү күсереү тураһында»ғы ҡарарына ярашлы, хеҙмәткәрҙәр ял һәм байрам көндәрен рациональ файҙаланһын өсөн 9 июндәге, шәмбеләге, ял көнө дүшәмбегә, 11 июнгә, күсерелгән.
Башҡортостандың Хеҙмәт һәм халыҡты социаль яҡлау министрлығынан хәбәр итеүҙәренсә, 2012 йылдың 9 июнендәге эш оҙайлылылығы бер сәғәткә ҡыҫҡартыла.
Шулай итеп, биш көнлөк эш аҙнаһында Башҡортостан Республикаһында байрам арҡаһында 10, 11 һәм 12 июнь ял көндәре буласаҡ.
РФ Хеҙмәт кодексының 120-се статьяһы нигеҙендә, йыллыҡ төп йәки өҫтәмә түләүле отпуск биргәндә ағымдағы йылдың 12 июне отпускының календарь көндәренә индерелмәй.


text:
Шаҡша күперен ремонтлай башланылар
Өфөнөң үҙәк өлөшөн Шаҡша биҫтәһе, Иглин районы һәм М-5 трассаһы менән тоташтырыусы төп юлдарҙың береһе ремонтҡа ябыла. Ҡариҙел йылғаһы аша һалынған күперҙә бөгөндән төҙөкләндереү эштәре башлана. Ҡариҙел аша һалынған күперҙе һуңғы тапҡыр бынан теүәл ун йыл элек ремонтлағайнылар. Хәҙер инде ул ныҡ ҡына таушалған һәм талаптарға яуап бирмәй.Ҡоролма Өфөнөң төнъяғындағы иң ҡатмарлы юлдарҙың береһе, тип иҫәпләнә. Төҙөкләндереү өсөн финанс сығымдар баш ҡала ҡаҙнаһынан алынған.Ҡариҙел аша һалынған күпер - резина мендәрҙәрҙә торған ҡоролма. Асфальт түшәү барышында барлыҡ техник ҡағиҙәләр теүәл үтәләсәк. Әлегә иһә күпер яңырғансы водителдәргә, юлсыларға автомобилдәр тығындарына түҙергә тура киләсәк. Өфө-Шаҡша юлын яңыртыуҙың бөгөн төп өлөшө - асфальт түшәү башлана. Сентябрҙең ун бишенә тиклем барасаҡ был эштәрҙең кире яғы ла бар. Бында сәғәттәргә һуҙылған тығындар фаразлана. Хәҙер Өфөгә эләгеү өсөн ситтән килеүселәргә М-биш трассаһы аша үтеү отошло буласаҡ.


text:
15 май 2009 йыл, 17:23
автор: БР Президенты матбуғат хеҙмәте
Башҡортостан Республикаһы Президенты Мортаза Рәхимов 14 майҙа Киров ҡалаһында Волга буйы федераль округы төбәктәренең социаль-иҡтисади үҫеше мәсьәләләре буйынса кәңәшмәлә ҡатнашты.
Рәсәй Президенты Дмитрий Медведев рәйеслегендә ултырышта ҡатнашыусылар Волга буйы иҡтисадындағы ағымдағы эштәр торошон һәм көрсөккә ҡаршы күрелгән сараларҙың һөҙөмтәлелеген тикшерҙе. Бөгөнгө көнгә округтың бөтә төбәктәрендә көрсөккә ҡаршы комиссиялар төҙөлгән һәм беренсе ярты йыллыҡҡа эш пландары раҫланған.
Киров өлкәһенә сәфәре сиктәрендә Мортаза Рәхимов ҡайһы бер агросәнәғәт комплексы предприятиеларының эше менән танышты. Атап әйткәндә, Башҡортостан Президенты "Дороничи" агрофирмаһына һәм "Красногорский" тоҡомсолоҡ заводы агрокомбинаты" ябыҡ акционерҙар йәмғиәтенә барҙы. Былар — үҫемлекселек, малсылыҡ, шулай уҡ ауыл хужалығы продукцияһын эшкәртеү менән шөғөлләнеүсе күп тармаҡлы ҙур хужалыҡтар.
Республика Президенты Киров өлкәһе агросәнәғәт комплексы предприятиеларының эшмәкәрлеген ыңғай баһаланы.


text:
01 март 2011 йыл, 14:44
автор: Евгений Рәхимҡолов
2 мартта РФ Президентының Башҡортостан Республикаһындағы йәмәғәт ҡабул итеү бүлмәһендә санитар-эпидемиологик именлекте тәьмин итеү һәм ҡулланыусылар хоҡуҡтарын яҡлау өлкәһендә Рәсәй Федерацияһы ҡануниәте талаптарын үтәү мәсьәләләре буйынса граждандар ҡабул итеү үтәсәк. Мөрәжәғәт итеүселәрҙе Ҡулланыусылар хоҡуҡтарын яҡлау һәм кеше именлеге өлкәһендә күҙәтеү буйынса федераль хеҙмәттең Башҡортостан Республикаһы буйынса идаралығы етәксеһе Роберт Такаев ҡабул итәсәк.
Ҡабул итеү сәғәт 10-да башлана.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт («Үҙәк баҙар» транспорт туҡталышы).
Белешмәләр һәм алдан яҙылыу өсөн телефондар: 251-64-39, 251-77-91.


text:
26 сентябрь 2013 йыл, 15:25
автор: Эльмира Сабирова
Башҡорт дәүләт опера һәм балет театры шәмбе, 28 сентябрҙә, опера сәнғәтен яратыусыларҙы «VIVA ОПЕРА!» ҙур гала-концертына саҡыра.
Театрҙың тарихи бинаһы ремонтҡа ябылыу сәбәпле, кисә УЗЭМИК мәҙәниәт һарайы сәхнәһендә уҙасаҡ. Программала театрҙың иң яҡшы опера труппаһы сығыш яһаясаҡ.
«Кармен», «Евгений Онегин», «Иоланта», «Батша кәләше», «Алжирҙа итальян ҡатын-ҡыҙы», «Кенәз Игорь», «Тылсымлы флейта», «Риголетто», «Фауст», «Макбет», «Мөхәббәт эсемлеге» операларынан күренештәр һәм ариялар, шулай уҡ «Сильва», «Цирк принцессаһы», «Ярғанат», «Күңелле тол ҡатын» оперетталарын өҙөктәр тәҡдим ителәсәк.
Концертта Рәил Кучуков, Лариса Әхмәтова, Эльвира Алкина, Владимир Копытов, Геннадий Родионов, Любовь Буторина, Олеся Хөснөтдинова, Владимир Орфеев, Катерина һәм Ян Лейше һәм башҡалар ҡатнашасаҡ. Шулай уҡ театрҙың хоры һәм симфоник оркестры. Дирижерҙар — Марат Әхмәт-Зарипов, Фәрит Иҙрисов. Режиссеры – Эльмира Әхмәтзарипова, тип хәбәр иттеләр БР Мәҙәниәт министрлығынан.


text:
23 август 2012 йыл, 16:54
автор: Розалия Вәлиева
V «Туғанлыҡ» Халыҡ-ара төрки телле театрҙар фестивале Өфөлә 6-13 сентябрҙә үтә. Сараны асыу тантанаһы 6 сентябрҙә 16 сәғәттә Конгресс-Холл алдындағы майҙанда башлана, тип хәбәр иттеләр Мәжит Ғафури исемендәге Башҡорт академия драма театрынан.
Фестивалдә төрки телле илдәрҙән һәм республикаларҙан 17 театр ҡатнашасаҡ, Башҡортостан театрҙары ла үҙ ижадын тәҡдим итәсәк. Спектаклдәр М.Ғафури исемендәге Башҡорт академия драма театры, Рус дәүләт академия театры, Өфө «Нур» татар дәүләт театры, М.Кәрим исемендәге Милли йәштәр театры һәм Башҡорт дәүләт опера һәм балет театры сәхнәләрендә ҡуйыласаҡ.
6 сентябрҙә 18 сәғәттә Конгресс-Холл сәхнәһендә Башҡорт дәүләт академия драма театры «Әхмәтзәки Вәлиди Туған» тарихи драмаһын күрһәтәсәк.
Фестивалдең икенсе көнөндә Өфө тамашасыларын М.Сеспель исемендәге Сыуашстан дәүләт йәш тамашасылар театры һәм Әзербайжан Республикаһының Гянджа дәүләт драма театры спектаклдәре көтә. Шул уҡ көндө М.Кәрим исемендәге Милли йәштәр театры сәхнәһендә Стәрлетамаҡ дәүләт башҡорт драма театры «Мәскәү – Васютки» спектаклен ҡуясаҡ. Бынан тыш, фестивалдә түбәндәге театрҙар үҙҙәренең ижадын тәҡдим итәсәк: А.Мөбәрәков исемендәге Сибай дәүләт башҡорт театры, Салауат дәүләт башҡорт драма театры, Башҡорт дәүләт опера һәм балет театры, Туймазы дәүләт татар драма театры, М.Кәрим исемендәге Милли йәштәр театры, Өфө «Нур» татар дәүләт театры. Улар конкурстан тыш сығыш яһаясаҡ.
Беҙҙең республика исеменән берҙән-бер ҡатнашыусы — М.Ғафури исемендәге Башҡорт академия драма театры сығыш яһаясаҡ. Был юлы театр Мостай Кәрим пьесаһы буйынса Айрат Абушахманов ҡуйған «Ай тотолған төндә» трагедияһын тәҡдим итәсәк.
Шулай уҡ фестиваль сиктәрендә танылған ҡурайсы Ғата Сөләймәновтың тыуыуына 100 йыл тулыуға арналған сара үтәсәк. Педагог, актер һәм йырсы, БАССР-ҙың халыҡ артисы, РСФСР-ҙың атҡаҙанған артисы Ғата Сөләймәновтың хәтер кисәһе фестивалдең икенсе көнөндә, 7 сентябрҙә, Башҡорт дәүләт опера һәм балет театры сәхнәһендә үтә.


text:
15 февраль 2012 йыл, 12:57
автор: Розалия Вәлиева
— 2012 йылда Торлаҡ-коммуналь хужалыҡты реформалаштырыуға булышлыҡ итеү фонды ҡатнашлығында 47 күп фатирлы йортта ремонт үткәреү планлаштырылған, шул иҫәптән күп фатирлы 42 йортта комплекслы ремонт үткәреләсәк, – тип хәбәр итте мэрияла үткән матбуғат конференцияһында Өфө хакимиәте башлығының беренсе урынбаҫары Владимир Дмитрюк.
Былтыр Торлаҡ-коммуналь хужалыҡты реформалаштырыуға булышлыҡ итеү фонды менән 194 миллион һум бүленгән булған. Был эштәр шулай уҡ йорт хужалары һәм ҡала бюджетынан бүленгән средстволар иҫәбенә башҡарылған. Ошо аҡсаға 39 күп фатирлы йорт ремонтланған, шул иҫәптән 11,5 мең өфөлө йәшәгән дөйөм майҙаны 272 мең квадрат метрлыҡ 11 йортта комплекслы ремонт үткәрелгән.
Өфөләге торлаҡ фонды менән 900-ҙән ашыу торлаҡ милекселәре ширҡәттәре һәм 40 идарасы компания идара итә. Ҡалалағы йорттарҙың 90 проценттан ашыуы — иң ҙур һигеҙ идарасы ҡарамағында.


text:
Тинес
Тинес (урыҫ. Те́ча[1]) — Силәбе һәм Ҡурған өлкәләрендә аҡҡан йылға. Силәбе өлкәһендәде Иртәш күленән башлана, Ҡурған өлкәһендә Иҫәт йылғаһына ҡоя.
Өлкән ҡушылдыҡтары: Мишеләк, Өйөҙйылға, Баҫҡаҙыҡ.
Йылғаның исеме[үҙгәртергә | вики-тексты үҙгәртергә]
«Тинес» — йылғаның ысын башҡорт исеме. Урыҫса ул «Теча» тип атала.
Фажиғә[үҙгәртергә | вики-тексты үҙгәртергә]
1949—1956-сы йылдарҙа радиоактив матдлр байыҡтырған Маяҡ ойошмаһынан йылғаға радиоактив матдәләр бушатылды. 1957-се йылда Маяҡта шартлау булып, радиоактив матдәләр шаҡтай күберәк күләмдә йылғаға эләкте. Был фажиғәгә килтерҙе: йылғаның буйындағы күп ауылдарҙа (шул иҫәптән Силәбе өлкәһенең Арғаяш һәм Ҡоншаҡ райондарының күп башҡорт ауылдарында) кешеләр яман шеш сирҙәре менән аурый башланы.


text:
31 октябрь 2014 йыл, 12:59
ӨФӨ, 2014 йыл, 31 октябрь. /«Башинформ» мәғлүмәт агентлығы, Ғәлиә Нәбиева/. Башҡортостан Үҙәк һайлау комиссияһы рәйесе Хәйҙәр Вәлиев РФ Оборона министрлығының «Ҡырымды ҡайтарған өсөн» миҙалы менән наградланды. Бүләкләү тантанаһы кесе йома, 30 октябрҙә, Рәсәй Федерацияһы субъекттарының һайлау комиссиялары рәйестәре ҡатнашлығында бөтә Рәсәй кәңәшмәһе сиктәрендә уҙҙы.
Башҡортостан Үҙәк һайлау комиссияһы хеҙмәткәрҙәре Ҡырымдың Белогорск районына һайлауҙарҙы ойоштороуҙа практик ярҙам күрһәтеү өсөн бер нисә мәртәбә барҙы. Белогорск хеҙмәттәштәре республика вәкилдәренә Ҡырымдың Дәүләт Советына һәм Белогорск районы территорияһында муниципаль берәмектәрҙең вәкәләтле органдарына депутаттар һайлауҙы ойоштороуҙа күрһәтелгән ярҙамдары өсөн ҙур рәхмәттәрен белдерҙе.
Белешмә. «Ҡырымды ҡайтарған өсөн» миҙалы – Рәсәй Федерацияһы Оборона министрлығының ведомство наградаһы. 2014 йылдың мартында ойошторолған.


text:
Смотреть видео
Уфимец собрал одну из самых больших коллекций ретроавтомобилей в России
3 часа 22 минуты назад
Смотреть видео
Волна новой молодежной субкультуры "вейпинга" насторожила общественность
3 часа 23 минуты назад
Смотреть видео
Беҙҙең телеканалдың милли тапшырыуҙар редакцияһы “Алтын бишек” акцияһына йомғаҡ яһаны
7 минут 14 секунд назад
Смотреть видео
Башҡортостанда тәүге тапҡыр бөтә Рәсәй сәсәндәр фестивале үтте
8 минут 24 секунды назад
Өфө “Көмөш Аҡбуҙат” халыҡ-ара милли һәм этник кинофестивалде үткәрергә әҙерләнә
9 минут 26 секунд назад
Бөгөн юл хәрәкәте именлеге дәүләт инспекцияһы “Һаҡ булығыҙ-балалар” операцияһын башланы
11 минут 2 секунды назад


text:
17 февраль 2010 йыл, 16:05
автор: Эльмира Сабирова
БР Йәштәр сәйәсәте, спорт һәм туризм министрлығы үҫмерҙәр-йәштәр мөхитендә хоҡуҡ тәртибен боҙоуҙарҙы иҫкәртеү һәм енәйәтселеккә ҡаршы көрәш буйынса эште иң яҡшы ойоштороуға республика конкурсына эштәр ҡабул итеүе тураһында иғлан итә.
Министрлыҡтан хәбәр итеүҙәренсә, конкурстың төп маҡсаты – үҫмерҙәр һәм йәштәр араһында гражданлыҡ һәм ватансылыҡ тойғоһо тәрбиәләү, сәләмәт йәшәү рәүешен пропагандалау һәм формалаштырыу, балиғ булмағандар араһында хоҡуҡ тәртибен боҙоуҙарҙы иҫкәртеү буйынса йәштәр сәйәсәте органдарының һәм учреждениеларының эшен әүҙемләштереү.
Бынан тыш, был ошо йүнәлештә ыңғай эш тәжрибәһен асыҡлау, дөйөмләштереү һәм таратыу мөмкинлеге лә.
Конкурс өс этапта үткәрелә. Материалдар 1 мартҡа тиклем түбәндәге адрес буйынса ебәрелергә тейеш: 450000, Өфө ҡалаһы, Ленин урамы, 10. Телефон: 251-57-19.


text:
13 март 2014 йыл, 15:26
автор: Арина Рәхимҡолова
Республика Йортонда Башҡортостан предприятиелары һәм ведомстволарының иң яҡшы хеҙмәткәрҙәренә дәүләт наградалары тапшырыу тантанаһы уҙҙы. Наградаларҙы Башҡортостан Республикаһы Президенты Хакимиәте Етәксеһе Сергей Молчанов тапшырҙы.
Бүләкләнеүселәр араһында – ауыл хужалығы, эшкәртеү сәнәғәте, транспорт һәм төҙөлөш өлкәһе, социаль учреждениелар, муниципаль берәмек хеҙмәткәрҙәре – бөтәһе 29 кеше.
— Һеҙҙе юғары профессионаллек, яуаплылыҡ, тоғролоҡ һәм ватансылыҡ, Ватанға һөйөү берләштерә. Һеҙ Башҡортостан Республикаһының, икһеҙ-сикһеҙ илебеҙҙең социаль-иҡтисади үҫешенә тос өлөш индерәһегеҙ, — тине Сергей Молчанов. — Бөтә төп күрһәткестәр буйынса, шул иҫәптән кешеләрҙең етешлек үҫеше буйынса яҡшы һөҙөмтәләргә өлгәшеүебеҙҙе билдәләү ҡыуаныслы. Бөгөн улар, алданғы бөтә йылдарға ҡарағанда, яҡшыраҡ һәм күбеһенсә ил буйынса уртаса күрһәткестәрҙән артығыраҡ. Торлаҡ төҙөлөшө күләмдәре тотороҡло үҫешә. Шәхси торлаҡ төҙөлөшөндә йыл һайын үҫеште билдәләп үтергә кәрәк. Минең ҡарашҡа, был, халыҡ табышының үҫешен күрһәтеүсе, социаль мөһим аспекттарҙың береһе. Социаль инфраструктура үҫешә — мөһим социаль объекттар төҙөлә, яңы юлдар, күперҙәр һалына. Бөгөн Башҡортостан Рәсәй Федерацияһының уңышлы һәм имен төбәге булып тора.
Башҡортостан Президенты Хакимиәте Етәксеһе, был бөтә уңыштарҙа һәм ҡаҙаныштарҙа бөгөнгө наградланыусыларҙың ҙур өлөшө бар, тип һыҙыҡ өҫтөнә алды. Башҡортостан Президенты исеменән уларҙың лайыҡлы хеҙмәте өсөн рәхмәт әйтте һәм наградаларҙы тапшырҙы.
Тантана аҙағында Сергей Молчанов бөтә наградланыусылар ҙа артабанда республика һәм ил үҫешенә тос өлөш индерсәктәренә ышаныс белдерҙе.


text:
30 октябрь 2015 йыл, 14:37
фото: Олег Яровиков
ӨФӨ, 2015 йыл, 30 октябрь. /«Башинформ» мәғлүмәт агентлығы, Ксения Калинина/. 30 октябрҙә Өфөлә Башҡортостан Башлығы Хакимиәте етәксеһе Сергей Молчанов республиканың дәүләт наградаларын тапшырҙы.
Төҙөлөш, сәнәғәт, туризм һәм ҡунаҡхана бизнесы, дәүләт хеҙмәте, муниципаль идара итеү, мәҙәниәт һәм сәнғәт, торлаҡ-коммуналь хужалыҡ, сауҙа, киң мәғлүмәт саралары, реклама өлкәләрендә эшләгән 62 хеҙмәткәр һөнәри оҫталығы, күп йыллыҡ намыҫлы хеҙмәте өсөн ордендар, почет грамоталары, маҡтаулы исемдәр һәм рәхмәт хаттары менән билдәләнде.
«Бында үҙ эшенең оҫталары, абруйлы белгестәр, үҙ һөнәренә тоғро, яуаплы кешеләр йыйылған. Улар хеҙмәт һөйөүсәнлек һәм тырышлыҡ менән уңышҡа ирешеп булыуын раҫлай. Һис шикһеҙ, һеҙ — талантлы намыҫлы профессионалдар — Башҡортостандың төп ҡаҙанышы. Һеҙҙең хеҙмәтегеҙ һөҙөмтәһендә республика Рәсәйҙең көслө, уңышлы төбәге булып тора», — тип билдәләне Сергей Молчанов.
«Мин эшемде бик яратам һәм коллектив менән бергә уны яҡшыраҡ башҡарырға, тыңлаусыларыбыҙҙы шатландырырға тырышам», — тип тәьҫораттары менән уртаҡлашты Башҡортостандың Милли симфоник оркестры артисы Светлана Воронина. Ул «Башҡортостан Республикаһының атҡаҙанған артисы» тигән маҡтаулы исемгә лайыҡ булды.


text:
17 февраль 2016 йыл, 14:40
фото: Олег Яровиков
ӨФӨ, 2016 йыл, 17 февраль. /«Башинформ» мәғлүмәт агентлығы, Ксения Калинина/. 17 февралдә Өфө муниципалитетында яҙғы ташҡын мәлендә һыу баҫыу ҡурҡынысы янаған урындар билдәләнде. Улар — Кооператив яланы, Нижегородка, Затон, Кузнецов затоны, шулай уҡ Дим районының Романовка һәм Ленин районы Козарез урамы араһында автомобиль юлы.
Бөгөн үк баш ҡалала иҫкәртеү эштәре алып барыла. Ташҡынға ҡаршы 18 штаб, 12 күҙәтеү посы һәм алты мең кешегә иҫәпләнгән 50 пункт асыу ҡарала. Райондарҙы яҙғы ташҡынға әҙерләү буйынса күнекмәләр 10 марттан башлана.


text:
06 июнь 2014 йыл, 14:17
автор: Эльмира Сабирова
Башҡортостанда география һәм әҙәбиәт буйынса беренсе Берҙәм дәүләт имтиханы һөҙөмтәләре билдәле булды.
— Географияны 1259 кеше тапшыра. Уларҙың 140-ғы минималь 37 балды йыя алмаған. Уртаса балл 53,6 тәшкил итә (2013 йылда – 56,4, 2012-лә – 56,8). Биш сығарылыш уҡыусыһы эштәрен 100 балға яҙа.
932 уҡыусы әҙәбиәт буйынса тест яҙҙы. 68 кеше ыңғай билдә алыу өсөн 32 балл йыя алманы. Бында уртаса балл 51,7-гә тиң (2013 йылда – 67,7, 2012-лә – 59,9). 100 балға бер кем дә тапшыра алмаған, — тип һандар килтерҙе БР Мәғариф министрлығының дөйөм белем биреү һәм дәүләт йомғаҡлау аттестацияһы бүлеге баш белгес-эксперты Жанна Минекәева.
Иҫегеҙгә төшөрәбеҙ, Был фәндәр буйынса БДИ 26 майҙа үтте.
Кисәге математика буйынса Берҙәм дәүләт имтиханынан дүрт тәртип боҙоусыны сығаралар. Балаҡатай, Туймазы райондары һәм Өфө уҡыусылары «шпаргалкалар» һәм мобиль телефондар менән ҡулланырға маташҡан.


text:
21 декабрь 2012 йыл, 15:14
автор: Сергей Захаров
Мәскәүҙә Рәсәй Хөкүмәте рәйесе Дмитрий Медведевтың Башҡортостан Президенты Рөстәм Хәмитов менән ике яҡлы осрашыуы үтте.
Осрашыуҙа инвестициялар йәлеп итеү, республиканың социаль-иҡтисади өлкәһен үҫтереү мәсьәләләре тикшерелде. Атап әйткәндә, һүҙ Өфөлә Паралимпия үҙәген төҙөү һәм 2015 йылда Шанхай хеҙмәттәшлек ойошмаһы ағзалары булған дәүләт башлыҡтары Советы ултырышын һәм БРИКС дәүләттәре һәм хөкүмәттәре башлыҡтарының осрашыуын үткәреү хаҡында барҙы, тип хәбәр иттеләр республика башлығының матбуғат хеҙмәтенән.


text:
Антарктика
Анта́рктика — Ер шарының көньяҡ ҡотобондағы өлкәһе, Антарктида һәм уға сиктәш Атлантик океан, Һинд океаны һәм Тымыҡ океан өлөштәрен үҙ эсенә ала (ҡайһы ваҡыт океандарҙың был өлөштәре айырым бер Көньяҡ океан итеп иҫкә алалар). Антарктика сиге 48–60° к.к. үтә. Дөйөм майҙаны 52 Мм² тирәһендә.
Антарктика — һауа температураһы түбән, көслө елдәр, борандар һәм томандар булған Ерҙең иң ҡаты климатлы өлкәһе. Антарктида китғаһы һәм яҡын утрауҙар өҫтөндә боҙ ҡатламы ята. Субантарктика райондарында иң йылы айҙың урта температураһы +10 °C, иң һыуыҡ айҙың урта температураһы 0° C -тан алып −10 °C –ҡа тиклем була.
Һалҡын Антарктика һыуҙары крилгә (ваҡ ҡыҫала һымаҡтар) һәм балыҡҡа бай. Бында күп тюлень, котик һәм кит йәшәй. Яр буйында поморник һәм альбатрос кеүек диңгеҙ ҡоштары, шулай уҡ пингвиндарҙың һигеҙ төрө бар. Утрауҙарҙа тундра үҫемлектәре, күп ҡош бар.


text:
Джозеф Пикфорд
Джозеф Пикфорд (ингл. Joseph Pickford, 1736—1782) — георгиан стилендә ижад итеүсе Георг III осорондағы инглиз архитекторы.
Джозеф уорикширҙың Ашоу (ингл. Ashow) ҡалаһында Уильям һәм Мэри Пикфорд ғаиләһендә икенсе бала булып донъяға килә. 1748 йылда уҡыуын дауам итеү өсөн Лондонға килә. 1748 йылдың апрелендә Джозеф Мэри Уилкинс (ингл. Mary Wilkins) исемле ҡыҙға өйләнә; уларҙың ике балалары була [1]; Дерби музейы һәм сәнғәт галереяһында ул балаларҙың портреты бар.
Иң ҙур баһа алған эштәре — изге Елена йорто,Этрурия Холлы, Пикфорд йорт-музейы исеме менән билделе булған уның үҙ йорто. Пикфорд йорт-музейында геогиан стилендәге костюмдар, ҡурсаҡ театрына арналған экспозиция һәм 1940 йылдағы кеүек бомбанан һакланыу подвалы урынлашҡан[2].
Иҫкәрмәләр[үҙгәртергә | вики-тексты үҙгәртергә]
- ↑ Joseph Pickford 1734-1782 (инг.). 3 май 2011 тикшерелгән.
- ↑ Pickford's House Museum (инг.). 3 май 2011 тикшерелгән.


text:
15 апрель 2010 йыл, 16:28
автор: Ғәлиә Нәбиева
Өфөнөң Халыҡты эш менән тәьмин итеү йәрминкәһендә үткән вакансиялар йәрминкәһендә эшкә 93 йүнәлтмә бирелде. Бөгөнгө йәрминкә транспортҡа һәм элемтәгә арналды. 17 эш биреүсе үҙ предприятиелары өсөн хеҙмәткәрҙәр йыйҙы. Улар араһында УПАП-1, 1-се трамвай депоһы, Зорин исемендәге трамвай депоһы, «Зеленоглазое такси» яуаплылығы сикләнгән йәмғиәте вәкилдәре бар ине.
Мәшғүллек үҙәге хеҙмәткәрҙәре һөйләүенсә, йәрминкәгә баш ҡалала йәшәүсе бөтәһе 600-ҙән ашыу кеше килгән. 153 кеше мәшғүллек хеҙмәте белгестәренән консультация алған. Киләһе вакансиялар йәрминкәһе 22 апрелдә үткәреләсәк һәм ул һаҡ предприятиелары өсөн персонал һайлауға арналасаҡ.


text:
18 август 2011 йыл, 15:57
автор: Ольга Мортазина
Тыуғанда бирелгән исеменә риза булмаған граждандар уны алмаштырыу мөмкинлегенән файҙалана. 2011 йылдың тәүге яртыһында республиканың 960 кешеһе исемен алмаштырған. Кешеләр башлыса матур яңғырамаған исемдәрҙән ҡотолорға тырыша, шулай уҡ тыуыу тураһында таныҡлыҡ тултырғанда ебәрелгән хаталарҙы төҙәтеүселәр ҙә бар.
Былтыр беренсе ярты йыллыҡта ЗАГС-ҡа ошо сәбәпле 628 кеше мөрәжәғәт иткән. Стәрлетамаҡ күрһәткестәре тотороҡлоҡ күрһәтә. Былтырғы кеүек үк, быйыл да бында 77 кеше исемен алмаштырған, тип хәбәр иттеләр БР Гражданлыҡ хәле акттарын теркәү идаралығында.


text:
17 март 2010 йыл, 9:07
автор: Михаил Сытин
Кисә РФ спорт, туризм һәм йәштәр сәйәсәте министры Виталий Мутко менән БР Хөкүмәте Премьер-министры Раил Сарбаев спорт резервын әҙерләү һәм Башҡортостанда спорттың төп төрҙәрен үҫтереү перспективаларын тикшерҙе.
— Республикала спорттың 16 төп төрө үҫтерелә, — тип билдәләне Раил Сарбаев. — Матди-техник базаны үҫтереү Рәсәйҙе халыҡ-ара спорт аренаһында лайыҡлы күрһәтергә һәләтле спортсылар әҙерләү мөмкинлеген бирәсәк.
Осрашыуҙа шулай уҡ Өфөлә спорттың паралимпия төрҙәренә йүнәлтелгән үҙәк төҙөү мәсьәләһе тикшерелде. Спортсыларыбыҙҙың уңыштары юғары әҙерлек кимәлен раҫлай — Паралимпия уйындарының өс көнө йомғаҡтары буйынса Башҡортостан спортсылары Рәсәй йыйылма командаһы яулаған биш алтын миҙалдың дүртеһен алған.


text:
19 октябрь 2015 йыл, 11:29
фото: Республика халыҡ ижады үҙәге сайты
ӨФӨ, 2015 йыл, 19 октябрь. /«Башинформ» мәғлүмәт агентлығы, Гөлфиә Акулова/. 2020 йылда Башҡортостан Бөтә донъя фольклориадаһының баш ҡалаһы буласаҡ, тип хәбәр иттеләр Республика халыҡ ижады үҙәгендә.
Башҡортостанда халыҡ сәнғәте, бейеү һәм хор менән йырлау фестивален ойоштороу тураһында ҡарар ЮНЕСКО-ның — 70 һәм CIOFF халыҡ-ара ойошмаһының 45 йыллығына арналған ЮНЕСКО ҡарамағындағы Бөтә донъя ассамблеяһы сиктәрендә ҡабул ителде. Сара Перуҙың Арекипа ҡалаһында уҙҙы.
Бөтә донъя фольклориадаһы фольклор һәм традицион сәнғәт фестиваленең халыҡ-ара советы рәсми сараларының бер өлөшө булып тора. Фестиваль дүрт йылға бер тапҡыр үткәрелә. Тәүге Фольклориада 1996 йылда Голландияла уҙғарылды, 2012 йылда уны Корея ҡабул итте, 2016 йылда иһә төрлө милләт һәм мәҙәниәт вәкилдәре Мексикаға йыйыласаҡ.


text:
07 апрель 2014 йыл, 11:40
автор: Эльмира Сабирова
Республикала отличниктар өсөн үҙ миҙалы барлыҡҡа киләсәк. Башҡортостан Президенты Рөстәм Хәмитов, Рәсәй кимәлендә бөтөрөлгән, дөйөм белем биреү мәктәптәренең иң яҡшы сығарылыш уҡыусылары өсөн «Уҡыуҙа айырыуса ҡаҙаныштары өсөн» төбәк миҙалын булдырыу тураһындағы Указға ҡул ҡуйҙы.
Мәғариф министрлығына миҙал тураһында положениеның проектын әҙерләргә һәм БР Хөкүмәтенә раҫлауға тапшырырға ҡушылды. Указды бойомға ашырыу менән бәйле, сығымдарҙы финанслау БР Мәғариф Министрлығы иҫәбенә башҡарыла, тип хәбәр ителә республиканың рәсми хоҡуҡи мәғлүмәт порталында.
Сығарылыш уҡыусылары өсөн алтын һәм көмөш миҙалдар 2013 йылда «Мәғариф тураһында»ғы яңы указды индереү менән бәйле бөтөрөлдө. Аңлатма ябай булды – миҙалдар юғары уҡыу йорттарына ингәндә бер ниндәй ҙә ташламалар бирмәй.